
CRIZA DIN IUGOSLAVIA

 

Confruntarea NATO-Iugoslavia 

Indiferent de rezultatul final al confruntării NATO-Iugoslavia se poate deja afirma, potrivit comentariilor apărute în unele publicaţii occidentale şi relatări ale agenţiilor de presă străine, că estimările şi analizele făcute de strategii NATO, cu privire la succesul rapid al Alianţei Nord-Atlantice faţă de refuzul preşedintelui Miloşevici de a semna acordul de la Rambouillet s-au dovedit eronate. 

1. Numeroşi analişti străini apreciază că încercarea de a reduce totul la Miloşevici s-a dovedit a fi prima eroare de apreciere. În prezent unitatea sârbă este mai puternică decât oricând. Aceasta s-a dovedit prin multiplicarea şi diversificarea formelor de protest - uneori violente - ale etnicilor sârbi din marile capitale ale unor state membre ale NATO faţă de bombardamentele Alianţei asupra Serbiei. Protestul etnicilor sârbi din străinătate, la care s-au aliat uneori şi cetăţeni ai statelor respective, este interpretat de presa străină ca o dovadă a dârzeniei şi mai ales a unităţii sârbe faţă de atacurile aeriene ale NATO. În interiorul Serbiei se manifestă aceeaşi unitate pentru apărarea ţării. Vuk Draşkovici, opozantul de ieri afirmă azi: "Nu există opoziţie în timp de război. Suntem cu toţii uniţi sub steagul Serbiei"

2. Din comentariile presei străine rezultă că prezumţia conform căreia Miloşevici va ceda în urma ameninţării loviturilor aeriene s-a dovedit şi ea hazardată. La Rambouillet, Serbiei i s-a cerut practic capitularea, ceea ce a fost, în mod evident, inacceptabil, din punctul ei de vedere.

3. Prezumţia că Serbia va ceda după declanşarea atacurilor aeriene (prima fază) a dovedit necunoaşterea psihologiei poporului sârb şi a trăsăturilor sale naţionale. Calmul controlat al populaţiei, continuarea activităţilor economice şi sociale, chiar şi a celor culturale, pot fi privite ca expresii ale psihologiei unui popor obişnuit cu agresiunea, în faţa căreia rămâne inflexibil şi curajos, refuzând să accepte înfrângerea. Exemplele din lunga istorie a Serbiei şi mai ales experienţa militară şi politică din timpul celui de-al doilea război mondial şi intransigenţa Iugoslaviei faţă de pretenţiile de hegemonism sovietic din anii '50 constituie dovezi că, moral, sârbii sunt pregătiţi pentru orice.

4. La toate aceste erori de evaluare, se adaugă opţiunea îndoielnică a NATO de a servi drept artilerie pentru UCK (preluând expresia domnului Kissinger din cadrul audierilor la Comisia de relaţii externe a Camerei Reprezentanţilor), considerată chiar de SUA, acum 1 an, drept o organizaţie teroristă.

Atacul NATO, declanşat sub pretextul evitării unui dezastru umanitar, nu numai că nu a simplificat situaţia în Kosovo, dar a complicat-o şi mai mult şi are şanse să creeze cu adevărat un dezastru umanitar. Datele prezentate de unii oficiali NATO şi politicieni occidentali trebuie privite totuşi cu prudenţă, lucru observat, de altfel, de numeroşi analişti.

În încercarea de a-şi crea un eşafodaj moral pentru a justifica continuarea şi intensificarea bombardamentelor în faţa propriilor cetăţeni şi a opiniei publice internaţionale, care îşi exprimă îngrijorarea şi reticenţa în creştere faţă de atacul declanşat împotriva Iugoslaviei, unii lideri occidentali şi înalţi oficiali ai NATO se întrec în a adăuga mai multe zerouri la cifrele care indică numărul refugiaţilor, sfidând aritmetica. Această prezentare apocaliptică, evident exagerată, se poate întoarce însă împotriva NATO, în condiţiile în care, deja, cele mai implicate ţări în război fac eforturi disperate pentru a schimba impresia care a început să se instaleze, că bombardamentele nu fac decât să precipite o catastrofă umanitară. 

"Este exact tipul de informaţie care s-ar întoarce împotriva NATO; iar aliaţii trebuie să renunţe din timp la această strategie de informare" remarca Pascal Boniface, directorul Institutului de Relaţii Internaţionale şi Strategice din Paris.

NATO se află în prezent într-un impas dublu, militar şi politic, afirmă unii analişti. 

În opinia acestora, misiunea de mediere a primului ministru rus, Primakov, este probabil să fi fost iniţiată chiar de liderii NATO, deşi oficial acest lucru este negat. Înainte de plecarea lui Primakov spre Belgrad, doamna Albright a discutat în mai multe rânduri cu ministrul de externe rus, component al delegaţiei, şi i-a spus că odată ce ofensiva iugoslavă încetează şi trupele sunt retrase din Kosovo, procesul politic ar putea avansa. Mai interesant este că un înalt oficial american a afirmat, sub semnul anonimatului, că: "acest lucru nu înseamnă în mod necesar ca procesul să fie cel de la Rambouillet". Iar alt înalt oficial a declarat, la rândul său că: "dacă forţele iugoslave urmează să se angajeze într-o retragere realistă, atunci s-ar putea crea un moment favorabil în care NATO să ia o mică pauză"

NATO se confruntă acum cu un paradox. Atâta timp cât campania aeriană continuă, situaţia refugiaţilor se va înrăutăţi şi va inhiba aspecte ale campaniei aeriene, iar aliaţii vor fi sub o presiune crescândă din partea opiniei publice. Pe de altă parte, dacă încetează campania aeriană, fără ca Miloşevici să cedeze substanţial, acest lucru ar putea uşura situaţia refugiaţilor, dar ar oferi o victorie liderului sârb. NATO este sub presiune pentru a ieşi din acestă dilemă. Deocamdată, NATO încearcă să decidă dacă găseşte o soluţie militară care să-l forţeze pe Miloşevici să capituleze sau să ţină deschis canalul diplomatic rusesc. Această ultimă soluţie ar transmite lui Miloşevici un semnal de slăbiciune al Alianţei.

Majoritatea experţilor militari vorbesc de necesitatea unei campanii terestre, fără de care victoria împotriva Iugoslaviei este îndoielnică. Dar pregătirea unei asemena campanii terestre necesită timp - circa o lună - şi un număr mare de trupe -200.000, după unele estimări - pentru că relieful Serbiei este favorabil unei defensive eficiente.

Această perioadă lungă de timp poate ridica costurile politice ale aliaţilor peste o limită suportabilă, nemaivorbind de riscurile mari ale unei confruntări directe cu sârbii. 

Cu toate acestea, sunt semne clare că opţiunea campaniei terestre devine din ce în ce mai verosimilă şi a început deja planificarea ei. La ora actuală, însă, NATO este în curs de redefinire a campaniei militare în încercarea de a o intensifica până la un nivel care să devină insuportabil pentru sârbi. Sunt deja semne că s-a planificat şi se va trece în curând la o a treia fază care presupune intensificarea bombardamentelor şi lărgirea spectrului de ţinte, inclusiv Ministerul de Apărare şi Ministerul de Interne ale Iugoslaviei şi locurile unde se află conducerea politică, urmărindu-se inclusiv eliminarea fizică a lui Miloşevici. 

Un oficial american a transmis la 31 martie postului de televiziune CNN că NATO a decis să extindă operaţiunile care vor include "ţinte suplimentare, nespecificate", adăugând că preşedintele iugoslav nu trebuie să considere nici o ţintă ca fiind tabu.

Dacă noua strategie NATO dezvoltată în faza a treia a intervenţiei antisârbeşti nu se va materializa rapid, atunci opţiunea canalul diplomatic rus, cu toate neajunsurile ei, rămâne singura pentru Alianţă de a ieşi din impasul în care se pare se află.

Opţiunile militare

Până acum, nici faza întâi - atacul împotriva sistemelor antiaeriene sârbeşti - nici faza a doua - atacul asupra militarilor sârbi la sud de paralela 44 - nu au putut să producă capitularea Serbiei.

După respingerea propunerilor rezultate ca urmare a iniţiativei diplomatice a lui Primakov, au rămas, cel puţin la prima vedere, numai opţiuni militare. În principiu există două tipuri mari de strategii:

1. Strategia loviturilor aeriene;

2. Strategia combinată a loviturilor aeriene + trupe terestre;

Slăbiciunea celei de a doua strategii care implică atacuri pe teren în Kosovo şi/sau Serbia este legată de factorul timp. Asaltul direct al trupelor terestre ale aliaţilor, în acest moment, nu este posibil. Ar rămâne opţiunea forţelor speciale, a comandourilor. Conform informaţiilor divulgate de presa străină, în prezent, pe teritoriul provinciei Kosovo, acţionează comandouri ale NATO, în cooperare cu UCK şi alte forţe paramilitare albaneze. Ar exista deci o oportunitate de a organiza o luptă de gherilă, care, în timp, să slăbească puterea sârbilor. Dar slăbiciunea acestei variante rămâne, în continuare, factorul timp.

În concluzie, pe termen scurt, operaţiunile militare terestre rămân limitate.

De aceea, singura opţiune imediată pare să fie intensificarea loviturilor aeriene cu lărgirea spectrului de ţinte. Se au în vedere două noi tipuri de ţinte:

1. Un atac direct asupra infrastructurii esenţiale din Serbia în general şi în jurul Belgradului în particular.

Aceste atacuri ar ţinti reţele de electricitate, sistemele de aprovizionare cu apă şi instalaţiile de comunicaţii. Această opţiune are două dezavantaje: pe de o parte suplimentează criza umanitară, iar pe de altă parte, eficienţa lor este redusă pentru că experienţa arată că acestea pot fi reparate într-un interval scurt de timp. În plus, infrastructurile vitale sunt dublate şi poate fi relativ uşor compensată căderea uneia. 

2. Un atac de decapitare, adică eliminarea fizică a lui Miloşevici şi a altor lideri.

NATO a dus şi duce în continuare o propagandă de satanizare a lui Miloşevici, ca fiind un dictator criminal şi responsabil personal pentru toate tragediile din spaţiul iugoslav din ultimii zece ani. Chiar dacă este adevărat că este un dictator, ideea că Miloşevici este nepopular şi acţionează singur s-a dovedit fără sens. Eliminarea fizică a lui Miloşevici ar crea un martir şi un nou preşedinte ar continua să reziste şi nu ar schimba politica sârbă. În plus, decapitarea este sensibilă la eficienţa serviciilor de informaţii care de multe ori eşuează (cazul lui Saddam Hussein este elocvent în acest sens). Găsirea lui Miloşevici şi a restului guvernului nu este o treabă simplă. Pe termen scurt mai rămâne soluţia unui bombardament specific de pregătire a atacului terestru. Aceasta ar cere o diminuare masivă a forţelor sârbeşti aflate de-a lungul frontierelor, realizabilă prin folosirea bombardierelor strategice (B-52, B-1, B-2) ca o armă anti personal, în maniera utilizată în Vietnam, îndreptată împotriva masărilor de trupe sârbeşti. Singura modalitate de a pune în aplicare această ultimă opţiune este de a efectua un bombardament strategic de-a lungul graniţei sârbo-macedonene, urmată de un atac în Kosovo cu forţele existente în prezent.

În concluzie, nici una dintre opţiunile pe termen scurt nu par a asigura succesul şi impune o capitulare a Serbiei. Opţiunea militară pe termen lung are şanse mai mari de succes, dar implică costuri politice foarte mari.

Cronologia crizei din Kosovo

NATO a decis marţi 22 martie 1999, să lanseze atacuri aeriene împotriva obiectivelor sârbeşti, ca urmare a refuzului preşedintelui iugoslav Slobodan Miloşevici de a accepta acordul de pace pentru Kosovo. Prezentăm cronologia evenimentelor care au generat aceste decizii: 

· 1998

· Februarie 

· 28 februarie-1 martie: Ciocniri violente la Drenica, în centrul provinciei Kosovo, soldate cu moartea a 25 de albanezi.

· Martie

5-7 martie: Atacuri ale forţelor sârbe la Drenica, soldate cu 58 de morţi.

22 martie: liderul moderat al albanezilor din Kosovo, Ibrahim Rugova, este desemnat “preşedinte” în urma unor alegeri generale organizate în provincie, dar nerecunoscute de Belgrad şi de comunitatea internaţională.

31 martie: ONU impune embargo asupra livrărilor de arme către Belgrad.

· Aprilie

24 aprilie: Sârbii aprobă prin referendum (94,73%) respingerea de către preşedintele iugoslav Slobodan Miloşevici a unei medieri a conflictului propuse de comunitatea internaţională.

· Mai

15 mai: prima întâlnire Miloşevici-Rugova, care convin organizarea unor discuţii săptămânale între cele două părţi.

29 mai: Începe o ofensivă sârbă în vestul provinciei Kosovo. Din 5 iunie, albanezii din Kosovo boicotează convorbirile cu partea sârbă.

· Iulie

18-19 iulie: Cel putin 110 albanezi din Kosovo sunt ucişi în lupte care au loc în apropiere de graniţa cu Albania.

· August

16 august: Sârbii recuceresc Junik (vest), bastion al Armatei de Eliberare din Kosovo (UCK).

· Septembrie

1 septembrie: La presiunea americanilor, preşedintele Miloşevici propune albanezilor din Kosovo un acord interimar pe o durată de trei luni până la cinci ani, acordând provinciei “un anumit grad de autoadministrare”.

22-24 sepembrie: Ofensivă sârbă în centrul şi nordul provinciei.

23 septembrie: Rezoluţia 1199 a ONU cere Belgradului încetarea imediată a focului, retragerea forţelor sale, iniţierea unui dialog politic cu albanezii din Kosovo şi întoarcerea refugiaţilor.

29 septembrie: Se descoperă că aproximativ 30 de albanezi au fost masacraţi, pe 26 şi 27 septembrie. 

· Octombrie

8 octombrie: UCK decretează încetarea unilaterală a focului.

13 octombrie: NATO dă “ordin de activare” a militarilor săi şi acordă un răgaz Belgradului pentru a se conforma exigenţelor internaţionale.

Preşedintele Miloşevici acceptă trimiterea în Kosovo a observatorilor Organizaţiei pentru Securitate şi Cooperare în Europa (OSCE), sustinuţi de un dispozitiv aerian.

27 octombrie: NATO renunţă la folosirea imediată a forţei, după o retragere substanţială a forţelor sârbe.

· Noiembrie

13 noiembrie: NATO adoptă un plan pentru o forţă “de evacuare” de circa 1700 de oameni, care să fie desfăşurată în Fosta Republică Iugoslavă a Macedoniei, fiind destinată asigurării securităţii observatorilor OSCE în Kosovo.

· Decembrie

7 decembrie: Proiectul de acord prezentat de emisarul american, dl. Christopher Hill, care prevede un grad sporit de autonomie pentru Kosovo, este respins de albanezi şi de sârbi.

24-27 decembrie: Operaţiune a sârbilor în nordul provinciei. UCK nu mai respectă încetarea focului.

1999

· Ianuarie

15 ianuarie: un număr de 45 de civili sunt masacraţi la Racak, în sudul provinciei Kosovo.

· Februarie

6-23 februarie: Se deschide Conferinţa de la Rambouillet, convocată de Grupul de Contact, în scopul negocierii unui acord interimar care să prevadă o “autonomie substanţială” pentru Kosovo. Belgradul exclude desfăşurarea unei forţe internaţionale în Kosovo, iar albanezii nu renunţă la pretenţia lor de a organiza un referendum privind independenţa provinciei.

17 februarie: NATO aprobă “un plan de operare” pentru o eventuală forţă internaţională de menţinere a păcii în Kosovo (KFOR), care să cuprindă 26000 de oameni.

24 februarie: UCK decide să formeze un “guvern provizoriu” în Kosovo.

· Martie

2 martie: Demisia responsabilului politic al aripii conservatoare a UCK, Adem Demaci.

17 martie: Continuă ciocnirile violente în provincie. Dispozitivul militar iugoslav este consolidat la graniţa cu Macedonia.

15-19 martie: Noi convorbiri la Paris. Albanezii semnează proiectul de acord de pace, respins de sârbi. Moscova cere Belgradului să semneze proiectul.

19 martie: Preşedintele Bill Clinton anunţă că Statele Unite şi NATO sunt pregătite să atace obiective sârbeşti. “Numărătoarea inversă” a început, anunţa NATO.

20 martie: Cei circa 1400 de observatori ai OSCE sunt evacuaţi din provincia sârbă în Macedonia. Fortele de securitate sârbe şi armata iugoslavă îşi multiplică acţiunile împotriva UCK la Dreniţa.

21 martie: patru poliţişti sârbi sunt ucişi la Priştina într-un schimb de focuri, fiind cel mai grav incident înregistrat de la începutul conflictului în principalul oraş al provinciei Kosovo.

22 martie: Două atentate împotriva unor baruri albaneze de la Priştina se soldează cu doi morţi. 

23 martie: Luptele continuă în Kosovo, pentru a patra zi consecutiv. Premierul rus Evgheni Primakov, reafirmă “opoziţia fermă” a Rusiei faţă de un atac al NATO, şi decide, în ultimul moment, să-şi anuleze vizita în Statele Unite, din cauza iminenţei atacurilor NATO. Emisarul american Richard Holbrooke declară că discuţiile sale de la Belgrad cu preşedintele Miloşevici s-au soldat cu un eşec. Secretarul general al NATO, Javier Solana, dă ordinul de a se începe bombardamentele împotriva Iugoslaviei.

24 martie: 

Lovituri aeriene masive ale NATO împotriva ţintelor militare sârbe din Iugoslavia. Sunt utilizate rachete de croazieră trase de pe nave americane şi britanice.

Explozii la Priştina (capitala provinciei Kosovo) la periferia Belgradului, precum şi la periferia localităţii Podgoriţa, capitala Muntenegrului.

Preşedintele rus Boris Elţîn îngheaţă cooperarea Rusiei cu NATO. China cheamă la oprirea atacurilor. Secretarul general al ONU estimează ca “legitimă” recurgerea la forţă.

În Iugoslavia este decretată starea de război.

25 martie:

Al doilea val de rachete de croazieră Tomahawk asupra poziţiilor sârbe. 

Preşedintele Boris Elţîn estimează că loviturile “repun în chestiune” cooperarea ruso-americană în materie de dezarmare nucleară strategică. 

Preşedintele american Bill Clinton declară că nu intenţionează “să trimită trupe în Kosovo”.

Bombardamentele sunt un “succes” apreciază secretarul general al NATO, Javier Solana.

Comandantul suprem al forţelor aliate din Europa, generalul Wesley Clark, precizează că bombadamentele au ca obiectiv “distrugerea tuturor forţelor sârbe”, în cazul în care preşedintele iugoslav Slobodan Miloşevici nu cedează. 

NATO lansează un nou val de atacuri aeriene. Belgradul rupe relaţiile diplomatice cu Statele Unite, Marea Britanie, Germania şi Franţa.

Cinci explozii la Belgrad şi 12 la Priştina. Alte bombardamente vizează Muntenegru.

26 martie: 

NATO atacă pentru prima dată “poziţii” ale armatei sârbe în Kosovo, altele decât cele aparţinând apărării antiaeriene.

OSCE anunţă retragerea din Macedonia a cvasitotalităţii celor 1400 de verificatori.

ONU respinge un proiect de rezoluţie prezentat de Moscova şi care cerea oprirea loviturilor.

NATO anunţă a treia serie de bombardamente. Pentru prima dată o rachetă de croazieră a fost trasă pe timpul zilei de o navă americană. Sunt bombardate zone de la periferia Belgradului.

NATO bombardează instalaţii militare de la periferia Belgradului. Raidurile vizează regiunea Priştina şi periferiile localităţii Podgorica.

27 martie:

Purtătorul de cuvânt al NATO afirmă că “un mare număr de informaţii lasă să înţeleagă faptul că o operaţiune de purificare etnică se desfăşoară în Kosovo” 

NATO decide să treacă la faza a-II-a a operaţiunii, “Forţa aliată”, care permite atacarea forţelor armate sârbe.

Un responsabil NATO anunţă al patrulea val de lovituri în Iugoslavia. Puternice explozii la Belgrad şi Priştina.

Televiziunea de stat iugoslavă arată imagini ale unui avion NATO în flăcări, afirmând că a fost doborât de forţele iugoslave.

28 martie:

NATO anunţă că a pierdut în noaptea de sâmbătă spre duminică primul avion de la începerea operaţiunii, dar pilotul este recuperat.

Alertă aeriană la Belgrad, după o serie de raiduri ale Alianţei.

Un avion şi un elicopter sunt doborâte în nord-estul Bosniei, afirmă un post de radio local.

Londra anunţă desfăşurarea imediată a unor noi bombardamente.

Potrivit autorităţilor de la Tirana, 20 000 de albanezi din Kosovo au fost conduşi cu forţa la frontiera albaneză, sâmbătă, de către armata iugoslavă. 

Un “genocid” începe în Kosovo, afirmă ministrul german al Apărării.

În Balcani a început o “catastrofă umanitară”, odată cu exodul a mii de refugiaţi din Kosovo spre Albania şi Muntenegru, indică un responsabil NATO.

29 martie

Are loc continuarea bombardamentelor NATO.

Se desfăşoară convorbiri între o delegaţie rusă şi preşedintele Slobodan Miloşevici.

Continuă ciocnirile între separatiştii albanezi şi forţele guvernamentale sârbe.

Vaticanul cere intervenţia imediată ONU pentru oprirea bombardamentelor NATO.

FYROM declară că doreşte să fie admisă urgent în NATO.

Premierul chinez, Zhu Rongji, cere încă o dată oprirea atacurilor NATO în Iugoslavia. 

30 martie

Vizita premierului Evgheni Primakov, însoţit de miniştrii afacerilor externe şi apărării la Belgrad, pentru convorbiri cu preşedintele iugoslav, Slobodan Miloşevici. În urma convorbirilor, partea iugoslavă a declarat că solicită încetarea bombardamentelor NATO ca o condiţie a retragerii forţelor sârbe din Kosovo. Preşedintele american, Bill Clinton şi oficialii NATO au respins această propunere. Are loc continuarea bombardamentelor asupra Iugoslaviei, vizând zonele Priştina şi împrejurimile Belgradului. 

31 martie

Continuarea bombardamentelor aeriene ale NATO împotriva Iugoslaviei.

Continuarea confruntărilor între gherila etnicilor albanezi separatişti din Kosovo şi forţele guvernamentale sârbe.

Reuniunea Comitetului de politică externă a Uniunii Europene consacrată crizei din Kosovo.

Ministrul iugoslav al afacerilor externe a chemat ONU “să acţioneze de urgenţă pentru oprirea agresiunii NATO împotriva Iugoslaviei”, într-o scrisoare adresată secretarului general Kofi Annan. 

1 aprilie

Conferinţa de la Petersberg privind urmările actualului conflict din Kosovo asupra celorlalte state din regiune.

Continuarea bombardamentelor NATO împotriva Iugoslaviei. A fost distrus un pod peste Dunăre la Novi Sad.

Întrevedere între preşedintele RF Iugoslavia, Slobodan Miloşevici şi liderul albanezilor Ibrahim Rugova. Semnarea unui acord privind organizarea unor acţiuni comune pentru stabilirea păcii.

UCK a cerut ca NATO să lanseze o operaţiune terestră contra Iugoslaviei şi a afirmat că doreşte să continue lupta cu forţele sârbe în toate manierele posibile.

Sosirea la Belgrad a unei misiuni de mediere a Vaticanului.

NATO confirmă dispariţia a trei soldaţi americani în FYROM, în apropierea frontierei cu Iugoslavia.

2 aprilie

Continuarea bombardamentelor NATO împotriva Iugoslaviei. 

Consultări ale Consiliului NATO pentru luarea unor decizii privind criza din Kosovo.

Marea Britanie acuză pe preşedintele iugoslav, Slobodan Miloşevici că pregăteşte o lovitură de stat în Muntenegru.

Purtătorul de cuvânt al Alianţei Nord Atlantice, afirmă că “suntem de acum înainte confruntaţi cu o criză regională şi nu numai în interiorul Iugoslaviei”. 

Agenţia de presă Taniug annţă că preşedintele iugoslav Slobodan Miloşevici a cerut ajutor Rusiei pentru ca ţara sa “să se poată apăra mai uşor. Dacă nu, o vom apăra cu mai mare dificultate, dar, cu siguranţă o vom apăra”.

Serviciul de presă al Kremlinului nu a făcut nici un comentariu cu privire la respectiva informaţie, indicând doar că delegaţia parlamentară rusă care vizitase Belgradul nu a fost mandatată de preşedinţia rusă să întreprindă această vizită. 

Rusia a trimis o navă de observare în Marea Mediterană.

3 aprilie

La ora locală 0,44, pentru prima dată de la declanşarea operaţiunii “Forţa întărită”, NATO a bombardat centrul Belgradului, distrugând clădirile ce adăposteau ministerele de interne sârb şi federal iugoslav. 

Conform cifrelor furnizate de Înaltul Comisariat al ONU pentru Refugiaţi în ultimele 10 zile peste 250 000 de persoane au părăsit Kosovo (peste 10% din populaţie), pentru a se refugia în ţările vecine. În Albania 130000 şi 70000 în Republica Macedonia. 

Preşedintele Bill Clinton a evaluat “înrăutăţirea crizei refugiaţilor din Kosovo”, în timpul unor convorbiri cu liderii europeni. S-a decis transportarea în ţările membre ale Alianţei a unei părţi din refugiaţii kosovari. 

4 aprilie

Iniţiative diplomatice internaţionale privind soluţionarea problemei refugiaţilor din Kosovo.

Continuarea bombardamentelor asupra Iugoslaviei.

În tradiţionalul mesaj “Urbi et Orbi” al Papei Ioan Paul al II-lea se face un apel la găsirea unor soluţii diplomatice în Kosovo.

Este respinsă de către NATO propunerea de armistiţiu pe timpul sărbătorilor de Paşte.

Începe transportarea refugiaţilor kosovari prin “podul aerian” cu avioane ale NATO.

5 aprilie

S-au intensificat bombardamentele asupra împrejurimilor Belgradului.

Rusia continuă demersurile pentru convocarea reuniunii G-8 în vederea dezamorsării crizei NATO-Iugoslavia.

Noi iniţiative diplomatice internaţionale vizând soluţionarea problemei refugiaţilor din Kosovo.

ONU şi legalitatea internaţională a unei acţiuni NATO

Problema legalităţii internaţionale a intervenţiilor NATO în afara zonei sale istorice se ridică cu acuitate. Un astfel de atac, fără autorizare explicită a Naţiunilor Unite, împotriva unui stat suveran care nu a atacat nici un alt stat este o situaţie fără precedent pentru NATO.

Zona de acţiune tradiţională a NATO, de la crearea sa la 4 aprilie 1949, este teritoriul membrilor săi. În virtutea Tratatului fondator, toţi membrii se angajează să se apere între ei, în cazul unei ameninţări sau agresiuni.

De la căderea zidului Berlinului (1989), care a pus capăt războiului rece, NATO şi-a extins însă puţin câte puţin, “de facto”, zona de intervenţie, conducând de la sfârşitul anului 1995 o operaţiune de pace în Bosnia, dar ca o aplicare a unei rezoluţii explicite a ONU.

Problema pe care o ridică în prezent criza din Kosovo şi voinţa de extindere a misiunilor Alianţei este cu totul alta: NATO poate interveni în lume fără a respecta tutela ONU, înscrisă în Tratatul său?

În viziunea SUA, Alianţa Nord Atlantică poate să se lipsească de un accent al ONU pentru o intervenţie în cadrul unui conflict localizat, precum cel din provincia sârbă Kosovo. În viziunea europenilor o acţiune a NATO “în afara sferei” sale de influenţă necesită un acord ONU.

În cazul provinciei Kosovo, europenii, animaţi de dorinţa de a evita o tragedie umanitară în chiar inima bătrânului continent, au acceptat însă, mai mult sau mai putin voit, ideea unei intervenţii aliate, chiar şi fără o rezoluţie explicită din partea ONU.

În această situaţie, toţi responsabilii politici s-au grăbit să afirme că atitudinea lor este una pragmatică şi că “în nici un caz” o astfel de intervenţie în Kosovo nu trebuie să servească drept precedent în viitoarele acţiuni ale NATO.

Pentru a-şi justifica atitudinea, fiecare ţară europeană a găsit argumente, uneori diferite, în textele internaţionale sau diferitele rezoluţii ale ONU adoptate până în prezent referitor la Kosovo. Unele au evocat chiar recursul la convenţia internaţională privind genocidul. Cu toate acestea, în opinia experţilor ONU este puţin probabil, din punct de vedere juridic, ca evenimentele din Kosovo să poată fi calificate drept “genocid” şi, în plus, spun ei, convenţia respectivă nu prevede decât sancţiuni penale pentru autorii genocidului, fără a oferi o bază legală pentru o intervenţie armată. Alţii au vorbit despre obligaţia de a interveni din “considerente umanitare” – concept foarte abstract care permite multiple interpretări în ceea ce priveşte amestecul străin în afacerile unui stat suveran.

În acest context, nu este lipsit de sens că secretarul general al ONU, Kofi Annan, a amintit într-un mesaj adresat recent, cu prilejul marcării semicentenarului NATO că, pe lângă supremaţia organizaţiei sale asupra Alianţei Nord Atlantice, Tratatul acesteia din urmă conţine jurământul de credinţă a membrilor “în obiectivele şi principiile Cartei Naţiunilor Unite”.

“În Articolul 1” al Tratatului Atlantic, semnatarii “se angajează conform prevederilor Cartei (ONU) să reglementeze pe cale paşnică toate diferendele internaţionale în care ar putea fi implicaţi, în aşa fel încât pacea, securitatea şi justiţia internaţională să nu fie periclitat”, a precizat dl. Annan.

“Ei se angajează, de asemenea, să se abţină de la “ameninţări sau de la utilizarea forţei total incompatibile cu obiectivele Naţiunilor Unite”, a mai adăugat secretarul general al ONU.

Conform observatorilor politici Organizaţia Naţiunilor Unite a fost marginalizată de NATO în războiul din Kosovo, din cauza disensiunilor dintre marile puteri din cadrul Consiliului de Securitate, disensiuni ce “reamintesc de vechea rivalitate Est-Vest”.

Prin acţiunile întreprinse împotriva Iugoslaviei, NATO s-a dispensat de autorizarea explicită a operaţiunii de către Consiliul de Securitate al ONU care, totuşi, potrivit cartei Organizaţiei mondiale cu vocaţie universală, are “responsabilitatea principală de menţinere a păcii şi securităţii internaţionale”.

Astfel, dintre cele cinci ţări cu statut de membru permanent în Consiliul de Securitate al ONU – SUA, Franţa, Marea Britanie, Rusia şi China – ultimele două au afirmat cu tărie că “recurgerea la forţă de către NATO reprezintă o violare flagrantă a Cartei Naţiunilor Unite”.

Încă de la începutul conflictului, consideră analiştii, Consiliul de Securitate a fost paralizat de o reizbucnire a fracturii Est-Vest şi s-a dovedit incapabil să ia o poziţie faţă de intervenţia NATO în Iugoslavia.

Dl. Vaclav Havel a cerut o reformare a Organizaţiei Naţiunilor Unite încă de anul trecut, când a propus ca aceasta să devină un organism al popoarelor şi nu al guvernelor, idee primită pe atunci cu entuziasm de secretarul general Kofi Annan.

Pe 1 aprilie 1999, într-un interviu la radio, Havel a reiterat ideea că acest organism este un club al celor puternici, “al guvernelor” şi a insistat din nou ca ONU să devină o adevărată organizaţie a “popoarelor lumii”. Acest moment a venit acum, când războiul din Kosovo a oferit posibilitatea trasării unei noi strategii a ONU. În acest context, Havel a propus ca modalitatea de luare a deciziilor să fie modificată, astfel încât un veto contra deciziilor Consiliului de Securitate să fie posibil atunci când cel puţin două voturi ale membrilor sunt contra.

Ministrul iugoslav al afacerilor externe Jivadin Iovanovici, a declarat în scrisoarea adresată pe 1 aprilie 1999 Organizaţiei Naţiunilor Unite că sistemul ONU se prăbuşeşte deoarece Consiliul de Securitate nu a acţionat “în acord cu responsabilităţile sale precizate de Carta ONU”. Aceasta cu atât mai mult cu cât Kofi Annan a estimat ca “legitimă” recurgerea la forţă de către NATO contra Iugoslaviei.

“Vă invit să acţionaţi de urgenţă pentru ca agresiunea NATO şi pericolul pe care ea îl constituie pentru pacea şi securitatea internaţională să fie oprite imediat”, a cerut el.

Pe 26 martie a.c., Rusia a prezentat la ONU un proiect de rezoluţie în care a solicitat “încetarea imediată a folosirii forţei împotriva Republicii Federale Iugoslavia şi reluarea urgentă a negocierilor. 

De asemenea, pe 31 martie, delegaţia rusă la cea de-a 55-a sesiune a Comisiei ONU pentru drepturile omului a avansat un proiect de rezoluţie cerând judecarea agresiunii NATO deoarece există o mare îngrijorare faţă de “ştirile privind creşterea numărului de victime în rândul populaţiei civile sârbe, distrugerea infrastructurii, ca urmare a atacurilor cu bombe şi rachete”. De asemenea, se consemnează că participanţii la atacurile NATO ar putea fi traşi la răspundere pentru încălcarea “dreptului la viaţă” unanim recunoscut. “Toate persoanele care întreprind, aprobă sau participă la acţiuni de încălcare a dreptului umanitar internaţional, se spune în document, sunt răspunzători direct, şi pot fi judecaţi şi condamnaţi pentru asta.”

şările musulmane s-au raliat Occidentului, din solidaritate cu albanezii, de confesiune musulmană. De aceea, dintre cei 10 membri nepermanenţi ai Consiliului, acestea au votat împotriva rezoluţiilor propuse de Rusia, blocându-le.

Nevoia de restructurare a ONU şi de clarificare a mecanismelor sale a fost discutată şi de ministrul canadian al afacerilor externe, Lloyd Axworthy, în convorbirile cu Kofi Annan, purtate la sediul Naţiunilor Unite din New York.

Canada, de la 1 ianuarie ocupă unul dintre cele 10 locuri de membri nepermanenţi ai Consiliului de Securitate. “Canada a exercitat presiuni în favoarea unei intervenţii active a Consiliului de Securitate al ONU în criza din Kosovo, în pofida profundelor disensiuni dintre unii membri permanenţi ai Consiliului de Securitate cu privire la modalitatea de a acţiona “, se afirmă într-un comunicat al MAE canadian. Dezbaterea este în continuare deschisă şi reprezintă o mare importanţă teoretică şi practică pentru politica internaţională.

Poziţia SUA

Imediat după începerea bombardamentelor pe data de 24 martie 1999, Bill Clinton, preşedintele Statelor Unite, a rostit mai multe discursuri în care a vrut să explice opiniei publice americane şi lumii întregi scopurile urmărite de America, prin intermediul NATO, în declanşarea ofensivei asupra Iugoslaviei. Prezentăm în continuare câteva fragmente ale acestor discursuri pentru a pune în evidenţă motivarea publică a politicii SUA privind Kosovo.

Astfel, după primul bombardament declanşat de NATO asupra Iugoslaviei, într-un discurs adresat poporului american, discurs transmis de postul de televiziune CNN, preşedintele american a declarat: “Dacă am învăţat ceva după războiul rece este faptul că, dacă dorim ca ţara noastră să fie prosperă şi în siguranţă, ne trebuie o Europă liberă, unită, bun partener comercial şi bun partener în rezolvarea problemelor lumii. Am muncit din greu pentru a avea o asemenea Europă.” 

Preşedintele a mai declarat că SUA trebuie să se implice din motive umanitare, practice şi strategice. În acest context, Clinton a afirmat că “fermitatea SUA şi a aliaţilor săi este singura speranţă…În caz contrar, NATO va fi discreditat, pentru că nu şi-a ţinut cuvântul. Tot acest război nu are nici o motivaţie reală…Cred că această generaţie nu trebuie să aibă conştiinţa încărcată, cred că aşa este drept şi moral şi, de altfel, acesta este interesul vital al Statelor Unite”

“În aceste condiţii, aş cere poporului american să se gândească la politica noastră internă şi externă ca la cele două feţe ale unei monede, într-o lume care devine din ce în ce mai mică.”

“Eu am vrut mereu ca lumea să se dezvolte ca un întreg şi America să fie o forţă conducătoare într-o lume a păcii, libertăţii şi prosperităţii”

“Războiul rece a avut Balcanii în vârful imperiului comunist…Am susţinut ideea că Statele Unite, Canada şi aliaţii noştri europeni trebuie să se ocupe de securitatea Europei în secolul XXI”.

“Voi vorbi astăzi despre cazul Kosovo, însă ţineţi minte că voi vorbi despre valorile noastre. Ce s-ar fi întâmplat dacă cineva ar fi ţinut seama de vorbele lui Winston Churchill şi s-ar fi opus mai devreme lui Adolf Hitler ? Câte vieţi ar fi fost salvate şi câte vieţi americane ar fi fost salvate ?…Pentru aceasta avem nevoie de o Europă unită, democrată şi liberă.”

“În calea unei Europe unite şi democratice există trei obstacole majore. Primul este să construim un parteneriat adecvat cu Rusia….În al doilea rând, avem de-a face cu problema Greciei şi Turciei….Pentru că Turcia a fost un stat musulman moderat, un scut între Occident şi revoluţionarii radicali….În al treile rând, toate aceste tulburări din Balcani ne pot afecta foarte mult. Există un motiv umanitar pentru care trebuie să ne implicăm, există un motiv practic – dacă nu ne implicăm acum o vom face mai târziu - şi există şi un motiv strategic pe termen lung, şi anume ca toţi copiii noştri au nevoie de o Europă stabilă şi unită.”

“Albanezii din Kosovo au semnat acest acord săptămâna trecută, chiar dacă el nu le oferea tot ce doreau…Dar ei nu au obţinut această autonomie…Locuitorii din Kosovo spun < da > păcii, în timp ce Serbia a mobilizat 40.000 soldaţi şi 3000 tancuri în Kosovo şi în împrejurimi. Dacă aţi urmărit evenimentele la televizor v-aţi putut da seama că sârbii înaintează din sat în sat, îndreptându-se spre nordul provinciei Kosovo. Declanşează atacuri cu obuze asupra populaţiei civile, distrug locuinţe pentru a-i forţa pe oameni să nu se mai întoarcă. În câteva sate, poliţia sârbă i-a ridicat pe bărbaţi din mijlocul familiilor lor, i-a ridicat pe taţi şi pe fii lor, împuşcându-i cu sânge rece”.

“Repet, este o decizie dificilă, dar cred că este cea mai bună, nu există altă alternativă”. 

La rândul său, secretarul de stat american Madeleine Albright a declarat:

“Suntem foarte mulţumiţi de sprijinul internaţional de care se bucură NATO acum…Preşedintele Clinton a vorbit cu foarte mulţi europeni. Eu am fost în contact continuu cu omologii mei din NATO, in cadrul Grupului de Contact şi din ţările vecine cu Serbia. În urma acestor contacte, vă pot asigura că aliaţii sunt uniţi şi sprijiniţi de foarte multe ţări.

După cum ştiţi, Rusia nu este de acord cu raidurile aeriene, însă liderii ruşi merită să fie felicitaţi pentru modul în care au încercat să-l convingă pe preşedintele Miloşevici să accepte acordul de la Rambouillet…Preşedintele Miloşevici nu trebuie să folosească această criză pentru a amplifica sau extinde conflictul din regiune. Totodată nu trebuie să atace nici guvernul ales în mod democrat din Muntenegru, a cărui atitudine a fost una constructivă”

Ulterior, pe 26 martie a.c. preşedintele american Bill Clinton, a adresat şi un mesaj către poporul sârb din care am selectat câteva fragmente semnificative:

“Doresc să mă adresez cu sinceritate întregului popor sârb pentru a-i explica motivele acestei acţiuni şi cum se poate obţine o soluţie rapidă a crizei. În primul rând, nu pot decât să subliniez în mod deosebit faptul că Statele Unite şi aliaţii noştri europeni nu suntem în conflict cu poporul sârb…A existat prea multă propagandă şi prea puţin adevăr curat. Preşedintele Miloşevici vorbeşte adesea despre poziţia Serbiei în lume, însă prin fiecare acţiune a sa a diminuat poziţia deţinută de ţara dvs., v-a expus violenţelor şi instabilităţii şi v-a izolat de restul Europei. Aţi pierdut războaie lipsite de sens în Bosnia şi Croaţia… Nimeni nu a avut de câştigat din toate acestea…Aliaţii NATO sprijină dorinţa poporului sârb de a menţine Kosovo în cadrul ţării voastre. Preşedintele Miloşevici şi-a încălcat de mai multe ori propriile angajamente privind folosirea forţelor de poliţie şi militare. Cu toate acestea, eu doresc ca voi să înţelegeţi că NATO a acceptat să menţină pacea cu condiţia ca trupele sale să asigure că ambele părţi îşi ţin promisiunile şi că se va pune capăt terorismului ambelor părţi. şările NATO nu au acceptat să servească decât cu condiţia că vor proteja atât etnicii sârbi, cât şi albanezi şi că vor pleca în momentul în care se va institui pacea. Doar preşedintele Miloşevici a respins acest acord. El ar fi putut menţine Kosovo în Serbia şi să vă ofere pacea, însă, în loc să facă acest lucru, el a periclitat viitorul şi v-a adus mai mult război….Fac apel la toţi sârbii şi la toată lumea să dea dovadă de bunăvoinţă şi să caute împreună cu noi un sfârşit al acestui conflict lipsit de sens şi care putea fi evitat.”

Într-o declaraţie făcută presei pe30 martie 1999, preşedintele SUA, Bill Clinton, s-a referit, “la posibilitatea ca, în viitor, provincia sârbă Kosovo să devină independentă”.

Analiştii occidentali de la Reuters şi AP consideră că şeful Casei Albe ar fi sugerat o posibilă schimbare a politicii de până acum a SUA faţă de criza din Kosovo, orientarea prevăzând ca această provincie să rămână în componenţa Serbiei ca regiune autonomă. 

Purtătorul de cuvânt al Departamentului de Stat al SUA, James Rubin, care a prezentat mass-mediei ultimele luări de poziţie ale liderului de la Casa Albă, nu a făcut nici un fel de comentarii referitoare la posibila schimbare a politicii Administraţiei Clinton faţă de criza din Kosovo.

Pe de altă parte, purtătorul de cuvânt al Consiliului Securitaţii Naţionale al SUA, Mike Kammer, a afirmat că “preşedintele Bill Clinton a vrut să spună că dacă preşedintele iugoslav Slobodan Miloşevicinu cedează, el se poate trezi că la nivelul comunităţii internaţionale nu se mai acceptă deloc o Serbie care să includă Kosovo, nici măcar o regiune Kosovo, autonomă”.

În SUA, însă, conform unor recente sondaje, popularitatea preşedintelui Clinton este în scădere, el nemaifiind susţinut decât de 57% din americani, faţă de adeziunea a 63% din populaţie întrunită înainte de declanşarea atacurilor asupra Serbiei.

Deşi 60% dintre americani sunt convinşi că numai forţa îl va convinge pe Slobodan Miloşevici să accepte pacea in Kosovo, numai 31% susţin deplasarea de trupe pe teritoriul Iugoslaviei.

Poziţii ale analiştilor americani 

Administraţia Clinton a afirmat joi, 25 martie, despre campania NATO împotriva Iugoslaviei, că este justificată de legislaţia internaţională, însă specialiştii afirmă că Alianţa a păşit pe un teritoriu necunoscut, de nisipuri mişcătoare, astfel încât ori va trebui să stabilească noi reglementări asupra intervenţiei militare care să împiedice violarea drepturilor omului, ori va fi considerată de istorie drept un proscris care a încălcat legea cu intenţii bune.

În apărarea acţiunii NATO, administraţia a trecut în revistă lista bine documentată cu violările drepturilor omului comise de preşedintele Slobodan Miloşevici, ca şi cele trei rezoluţii votate de Consiliul de Securitate al ONU anul trecut.

Charta ONU este, însă, foarte limpede: naţiunile sunt autorizate să utilizeze forţa împotriva altor naţiuni numai în scopul apărării proprii sau a aliaţilor lor de un atac sau doar atunci când acţiunea militară este autorizată de Consiliul de Securitate al ONU.

Charta – adoptată la doar câteva luni după ce masacrele celui de-al doilea război mondial au luat sfârşit – interzice folosirea forţei de către o ţară suverană împotriva alteia în aproape toate celelalte cazuri.

Cu toate acestea, unii experţi afirmă că un corp de legi internaţionale pentru situaţii de urgenţă permite intervenţia armată în scopuri umanitare chiar şi în lipsa unui acord explicit al Consiliului de Securitate.

Specialiştii în drept se contrazic radical asupra chestiunii dacă bombardamentele NATO întrunesc condiţiile unei intervenţii umanitare, însă sunt de acord că, dacă operaţiunea aeriană va fi larg acceptată, ea va stabili un precendent, care ar putea legaliza aproape orice acţiune clamată a fi în scopuri umanitare.

“S-a dezvoltat un standard al intervenţiilor în scop umanitar care a fost demostrat limpede pentru prima oară în primăvara lui 1991, atunci când noi, împreună cu britanicii şi olandezii, am evoluat în nordul Irakului” a declarat Ivo Daadler, expert în Balcani de la Institutul Brookings din Washington. “Există principiul potrivit căruia modul în care un guvern îşi tratează proprii cetăţeni este un factor în determinarea faptului dacă folosirea forţei împotriva acestuia este justificată.”

Totuşi, alţi specialişti în drept afirmă că intervenţia nu este o prevedere recunoscută a dreptului internaţional.

Deşi preşedintele Clinton a subliniat că el consideră prevenirea violării drepturilor omului în Kosovo drept motivul cel mai serios pentru declanşarea acţiunii NATO, administraţia s-a referit în plus şi la cele două criterii tradiţionale specificate în Charta ONU: acţiunea reprezintă exercitarea dreptului colectiv la auto-apărare şi a fost autorizată expres de Consiliul de Securitate.

Alţi experţi afirmă că ambele pretenţii cu referire la Chartă sunt dubioase.

Desigur, legile internaţionale diferă substanţial de cele federale, statale sau de reglementările municipale din SUA. Nu există un legislativ internaţional care să creeze legislaţia şi nici forţă de poliţie internaţională pentru a o impune.

Legislaţia internaţională constă din prevederile Chartei Naţiunilor Unite, tratatele şi – încă mai important, probabil, activităţile şi practicile care au întrunit un consens larg de-a lungul anilor.

Pretenţia administraţiei că NATO îşi exercită dreptul colectiv la auto-apărare se bazează pe aserţiunea că dezordinile din Kosovo s-ar putea extinde în alte ţări balcanice, inclusiv în Grecia şi Turcia, membre ale NATO.

“Auto-apărarea anticipativă este un argument cuprins în Charta ONU” a spus Anthony Arend, profesor de administraţie la Universitatea din Georgetown şi coautor al cărţii apărute în 1993 “Dreptul internaţional şi recurgerea la forţă”. “Însă Charta prevede că este nevoie ca un atac armat să fi avut loc deja.”

Pretenţia administraţiei că autorizaţia Consiliului de Securitate se bazează pe cele trei rezoluţii votate anul trecut şi care cereau să se pună capăt violenţelor din Kosovo şi să se acorde o largă autonomie etnicilor albanezi, care reprezintă 90% din populaţia provinciei sârbe.

Toate cele trei rezoluţii au fost adoptate în conformitate cu cap.7 din Chartă, secţiunea care permite acţiunea militară pentru prevenirea situaţiilor care pun în pericol pacea lumii.

“În conformitate cu cap.7, Consiliul de Securitate a adoptat trei rezoluţii – 1160, 1199 şi 1203 – care impuneau obligaţii ce mandatau (Iugoslavia)….obligaţii pe care (Iugoslavia) le-a ignorat în mod flagrant”, a spus secretarul de stat Madeleine Albright pe 25 martie a.c., “aşadar acţiunile NATO se înscriu în acest cadru”

Dl. Arend a spus că acest argument are o problemă, şi anume că, deşi rezoluţiile cer ca sârbii să pună capăt opresiunii în Kosovo, măsurile “nu autorizează în mod explicit folosirea forţei. Consiliul de Securitate nu a avut niciodată vreo dificultate în a autoriza recurgerea la forţă dacă asta doreşte.”

Diplomaţii americani nu au cerut o autorizare expresă pentru acţiunea militară pentru că au ştiut că cererea lor va atrage veto-urile Rusiei şi Chinei, membre permanente ale Consiliului de Securitate. Din acelaşi motiv, Washington-ul a refuzat să aducă această chestiune înapoi la Consiliu, înainte de a începe campania aeriană.

Slobodan Miloşevici îşi menţine poziţia că intervenţia internaţională nu este legală, întrucât Kosovo este parte a Serbiei, republică iugoslavă dominantă, astfel încât conflictul este unul intern. Rusia a avansat acelaşi argument, la întrunirea de urgenţă a Consiliului de Securitate.

Majoritatea juriştilor experţi din SUA a respins această cerere, în lumina rapoartelor asupra represiunilor comise de Miloşevici.

“Este clar că sârbii greşesc când spun că este o problemă internă”, a afirmat Cristoph H. Schreuer, profesor de drept internaţional la Şcoala de Studii Internaţionale Superioare din Universitatea John Hopkins. “Aici este vorba despre drepturile omului, iar drepturile omului nu constituie o problemă de politică internă”. “Totuşi, acest lucru nu conduce în mod necesar la concluzia că orice acţiune întreprinsă în scopul impunerii acestor drepturi poate fi făcută prin intermediul forţelor armate,’ a mai spus Schreuer. “Conform Chartei ONU, acţiunile de impunere prin forţă nu pot fi hotărâte decât de Consiliul de Securitate. Din păcate această autorizaţie lipseşte.”

Paul Williams, de la Facultatea de Drept a Universităţii Americane din Washington, a insistat asupra faptului că guvernul Miloşevici nu poate nici măcar să susţină că reprezintă o naţiune suverană întrucât Naţiunile Unite nu l-au recunoscut drept stat succesor al Federaţiei Iugoslave formată din şase state şi care s-a destrămat în 1991.

În opinia altor analişti, conflictul din Kosovo reprezintă o ameninţare reală pentru stabilitatea Europei, după perioada războiului rece, şi pentru unitatea NATO, cu câteva săptămâni înainte de sărbătorirea celei de-a 50-a aniversări.

Dennis Sandole, profesor la institutul de Analiză a Conflictelor de la Universitatea George Mason (Virgiania), se teme de “un război mai extins în Balcani”. “Nu cred că acest conflict va putea declanşa un nou război mondial, dar există o posibilitate pe care nu o pot exclude. Aceasta regiune a Europei are deja la activ două războaie mondiale pe parcursul acestui secol”, subliniază el. Preşedintele american Bill Clinton s-a referit la aceleaşi argumente istorice în alocuţiunea sa menită să pregătească opinia publică americană de iminenţa unui bombardament al NATO asupra Iugoslaviei. El a evocat argumente morale – să se pună capăt reprimării de către forţele sârbe a populaţiei albaneze majoritare în Kosovo – dar şi argumente istorice. El i-a invitat pe americani să “se uite într-un atlas” să găsească provincia Kosovo şi să constate ei însişi că acest conflict “nu are graniţe naturale”. Numeroşi experţi avertizează că în cazul agravării conflictului se va ajunge la o extindere spre FYROM şi Albania şi este posibil ca atunci să se implice şi Grecia şi Turcia, cei doi fraţi duşmani din NATO. În acest caz, Washingtonul şi NATO nu vor putea rămâne cu braţele încrucişate” a afirmat preşedintele Clinton.

Un exod al refugiaţilor kosovari, de origine albaneză şi de religie musulmană, spre FYROM ar risca să bulverseze fragilul echilibru etnic şi religios al acestei ţări – menţionează Joseph Montville, expert în diplomaţia preventivă la Centrul de Studii Strategice din Washington (CSIS). Acest pericol este atât de real încât guvernul de la Skopje a cerut deja, ajutor din partea NATO. În acest caz, Grecia, a cărei populaţie este în majoritate ortodoxă la fel ca şi cea din FYROM, s-ar putea implica în conflict, incitând Turcia să intervină la rândul ei. Această eventualitate este cel mai sumbru scenariu, cu excepţia ipotezei unei intervenţii a Rusiei alături de aliatul său sârb. “Cei doi membri ai NATO (Grecia şi Turcia) s-au aflat de mai multe ori pe picior de război în ultimii doi ani, subliniază Dennis Sandole, adăugând: “Kosovo ar putea să servească drept detonator”. 

Presa americană despre acţiunea militară NATO în IugoslaviaÎn primele zile, majoritatea cotidianelor din America se situau de partea preşedintelui Clinton, deşi mulţi editorialişti îşi exprimau îngrijorarea faţă de evoluţiile viitoare ale acestei acţiuni militare, unii subliniind că NATO a deschis un capitol nou în existenţa sa atacând un stat suveran neagresor. 

În nord-vestul Statelor Unite, la Faulkland, "The Oregon" titrează: "NATO trebuia să atace" şi continuă: "Din moment ce bombardamentele au început, ele trebuie să-şi urmeze acum cursul până la atingerea obiectivelor legitime, obţinerea autonomiei pentru Kosovo şi stoparea ofensivei forţelor sârbeşti în această provincie". Dar Statele Unite trebuie să fie pregătite pentru realitatea /.../ conform căreia atingerea obiectivului ar putea necesita detaşarea de trupe combatante în Iugoslavia, oricât de incomodă s-ar dovedi aceasta alternativă. Mesajul cel mai neavenit care i s-ar putea transmite lui Miloşevici este că, daca va sta la locul lui suficient timp, NATO se va retrage, lăsându-l în pace. "The Oregon" consemnează că America trebuia să acţioneze împotriva genocidului, conchizând: "Similitudinea de situaţii între ameninţarea la adresa populaţiei civile din Kosovo şi situaţia din Bosnia i-au determinat pe europeni să accepte necesitatea de a se trece la acţiune".

"The Daily Oklahoman", cotidian cu o îndelungată tradiţie de opoziţie faţă de politica preşedintelui Clinton, reproducea scrisoarea redactată în 1969 de cel ce era pe atunci studentul Bill Clinton în sprijinul scutirii de serviciul militar, din care citează un pasaj relevant. "Nici unui guvern întemeiat pe un sistem militar de democraţie parlamentară nu ar trebui să i se permită sa deţină puterea de a-şi obliga cetăţenii să lupte, să ucidă şi să fie ei însişi ucişi într-un război cu care s-ar putea să nu fie de acord, într-un război lipsit probabil de legitimitate, în fine, un război în care nu sunt implicate imediat pacea şi libertatea naţiunii respective" - scria Bill Clinton in 1969. 

"USA Today" titra: "Atacurile aeriene, o alternativă riscantă, dar inevitabilă". 

"Anchorage Daily News" din statul cu cea mai mare suprafaţă a Americii, Alaska, opinează că misiunea NATO a fost insuficient de temeinic explicată şi dezbătută în SUA, poporul american fiind preocupat cu alte chestiuni, preşedintele Clinton luându-l pe nepregătite prin declanşarea unui război. Cotidianul se pronunţă pentru atingerea cât mai neîntârziată a obiectivelor pentru a se evita pierderea inutilă de vieţi omeneşti, în condiţiile în care lumea nu îşi poate permite să-l lase pe Miloşevici să-şi facă de cap in Kosovo.

În "Chicago Sun Times", editorialistul opina: "Calificativul care descrie cel mai exact situaţia actuală din Kosovo este întârziere şi temporizare. Liderul Partidului Conservator Britanic, William Hague, l-a folosit pentru a explica de ce Slobodan Miloşevici şi-a permis să împingă lucrurile atât de departe. I se aplică Casei Albe, care l-a avertizat pe Miloşevici că nu mai are la dispoziţie decât câteva ore, înainte de a suferi consecinţele acţiunii sale, care i-a transformat pe kosovari în epave umane. Apoi, peste alte câteva ore, a formulat un avertisment similar. Apoi, altul. Nu este surprinzător, prin urmare, că Miloşevici, obişnuit cu cacealmalele americane" - scrie ziarul - "a respins, rând pe rând, ultimele şanse ale acestor repetate apeluri la pace. Ce gen de tergiversări scump plătite ne va angrena şi mai mult în ceea ce constituie astăzi ameninţarea fundamentală la adresa păcii: războiul civil?” 

Cotidianul texan "The Dallas Morning News" se întreaba: "Ce urmează să se întâmple in Balcani?" şi răspundea: "Din nefericire, nimeni nu pare să ştie". 

Editorialistul de la "Los Angeles Times" titra: "Forţa a rămas ultima opţiune", dar comentează: "Eşecul diplomaţiei. Ameninţări nefinalizate. Necunoaşterea unei culturi locale belicoase. Avem tot dreptul să ne întrebăm: “de ce?” La Washington, mulţi politicieni îşi pun această întrebare".

O opinie contrarie este cea exprimată în "The New York Times", care a considerat că bombardamentele NATO îşi au raţiunea lor: "Domnului Miloşevici i s-au acordat toate şansele să pună capăt agresiunii. A fost avertizat ce se va întâmpla în caz contrar. A ignorat aceste avertismente şi bombardamentele au fost obligatorii, pentru a se preveni alte pierderi de vieţi omeneşti. Ar fi fost un act de trădare să-i permitem dlui. Miloşevici să continue masacrarea kosovarilor".

O părere infirmată de editorialistul de la "Orlando Santinell", care apare în Florida. El califică sarcastic situaţia actuală drept "isprava lui Clinton în Kosovo". "Din toate impulsurile belicoase ale preşedintelui, riscul pe care şi l-a asumat în Kosovo oferă cele mai multe prilejuri de îngrijorare. După aproape un secol de războaie, în care şi-au pierdut viaţa peste 600.000 de americani şi au fost răniţi 1 milion şi jumătate, această naţiune nu-şi mai poate permite, fără chibzuială, să se angajeze cu trupe. Acţiunea Kosovo s-ar putea solda cu alte nume adăugate la lista militarilor americani care şi-au jertfit în mod tragic vieţile pe parcursul secolului. /.../ Administraţia Clinton nu furnizează un răspuns valid".

Sceptic este şi editorialistul de la "Boston Globe". El califică situaţia drept "o înfundatură" şi avertizează că bombardamentele NATO i-ar putea încuraja pe separatiştii kosovari să lanseze noi atacuri. 

"San Francisco Chronicle": "Bombardamentele s-ar putea dovedi unica modalitate de a-l forţa pe Miloşevici să-şi retragă trupele". 

"The Omaha World Herald" numeşte situaţia "înfundătura balcanică a lui Clinton".

Unele ziare americane, din ultimele zile, pun sub semnul îndoielii veridicitatea informaţiilor difuzate de NATO cu privire la Kosovo (“Boston Globe”, “New York Times”). Influentul “New York Times” constată cu “uimire” că în conferinţele de presă ale ofiţerilor NATO nu se aminteşte niciodată nimic despre “acţiunile avioanelor aliate în Kosovo” oferind în schimb “munţi” de date îndoielnice despre “acţiunile forţelor sârbe împotriva albanezilor din aceeaşi provincie Kosovo”. 

În opinia ziarului “New York Times” oficialităţile care participă la conferinţele de presă intră în “polemici antisârbe” şi nu ezită să recurgă chiar la zvonuri. Ziarul citat precizează că “ofiţerii de la Statul major al NATO au primit dispoziţii clare din partea comandantului trupelor aliate din Europa, generalul Wesley Clark de a furniza cât mai puţine date operative”.

 

 

 

 

 

Poziţia Uniunii EuropeneÎn cadrul sesiunii extraordinare a Consiliului European de la Berlin desfăşurate între 24-25 martie 1999, a fost abordat pachetul de reforme cuprins în Agenda 2000 şi numirea unui nou preşedinte al Comisiei Europene. Evoluţiile din Kosovo au deturnat, însă, cel puţin în prima zi a conferinţei, atenţia participanţilor. În urma discuţiilor din dimineaţa zilei de miercuri 24 martie, ministrul federal de externe Joschka Fischer, a dat citire unui comunicat al Consiliului European, în care se apela la preşedintele Iugoslaviei, Slobodan Miloşevici să dea dovadă de curaj, cel puţin în al doisprezecelea ceas, printr-o schimbare radicală a politicii sale. Apelul preciza: "Comunitatea internaţională a întreprins tot posibilul în vederea soluţionării paşnice a conflictului din Kosovo. La Rambouillet şi în final la Paris s-au depus, în urma unei pregătiri de luni de zile, eforturi intense pentru negocierea unui acord echitabil pentru ambele părţi implicate în conflict în vederea realizării autodeterminării provinciei Kosovo, care să asigure o convieţuire paşnică a sârbilor, albanezilor şi a celorlalte comunităţi naţionale din Kosovo. Proiectul de acord care a fost semnat de albanezii din Kosovo la Paris, îndeplineşte aceste cerinţe, asigură provinciei Kosovo, pe baza suveranităţii şi integrităţii teritoriale a Iugoslaviei, o autonomie largă, garantează drepturile individuale ale omului pentru toţi cetăţenii din Kosovo în conformitate cu cele mai înalte standarde europene, prevede drepturi largi pentru toate comunităţile naţionale stabilite în Kosovo şi creează bazele pentru reconstrucţia zonei marcată de razboi". 

În declaraţia comună semnată de liderii UE, se arată că peste un sfert de milion de locuitori ai provinciei Kosovo au fost goniţi de la casele lor, 25000 într-o singură zi, când s-au întrerupt negocierile de pace din Franţa. În declaraţie, liderii europeni i-au cerut preşedintelui Miloşevici să-şi schimbe radical poziţia şi să accepte acordul de pace pentru Kosovo. Ministrul de externe german, Joska Fisher, a declarat că domnul Miloşevici nu are de dat decât un singur telefon pentru a pune capăt operaţiunii militare a NATO. 

Operaţiunea nu a fost însă menţionată în declaraţie pentru că doar 11 din ţările membre ale UE sunt şi membre NATO. Grecia, care face parte din ambele organizaţii, a anunţat deja că nu va participa la raidurile aeriene, iar Austria, ţară neutră, a refuzat trecerea avioanelor NATO prin spaţiul său aerian, spunând că acţiunea nu a fost aprobată explicit de Consiliul de Securitate ONU.

Preşedintele desemnat al Comisiei Europene, fostul premier italian Romano Prodi, a subliniat – într-un interviu publicat de ziarul britanic Finacial Times – necesitatea ca Uniunea Europeană (UE) să-şi asume un rol principal în pacea din Balcani, după sfârşitul conflictului din Iugoslavia.

În opinia şefului executivului european, UE trebuie să ofere un parteneriat statelor din regiune de natură să garanteze soluţionarea pe termen lung a rivalităţilor etnice din regiune.

“Va fi greu de rezolvat problema din Balcani pe termen lung dacă Europa nu oferă garanţii diferitelor grupuri (etnice) care trăiesc acolo”, a declarat fostul premier italian. “Dacă se doreşte o soluţionare, trebuie să se ofere o speranţă. Este nevoie de o conferinţă privind Balcanii”, a continuat dl. Prodi.

Totodată, preşedintele desemnat al Comisiei Europene a afirmat că este nevoie ca UE să-şi exporte propriul model politic de democraţie, diversitatea etnică şi să împărtăşească aceleaşi ţeluri comune Balcanilor.

Declaraţia Preşedinţiei Uniunii Europene după Reuniunea de la Berlin

Bonn - 1 aprilie 1999

Troica miniştrilor Uniunii Europene s-a întâlnit cu miniştrii de Externe din Albania, Bosnia şi Herţegovina, Bulgaria, Croaţia, Fosta Republică Iugoslavă a Macedoniei (FYROM), Ungaria, România, Slovenia, OSCE şi Înaltul Comisar ONU pentru Refugiaţi pentru a evalua ultimele evoluţii în criza din Kosovo, situaţia dramatică a refugiaţilor şi repercusiunile acesteia asupra stabilităţii regionale. Preşedinţia a evocat declaraţiile făcute de şefii de stat şi de guvern în cadrul reuniunii lor extraordinare de la Berlin din 24-25 martie a.c. Preşedintele Miloşevici a fost avertizat, în repetate rânduri, împotriva continuării acestei politici de expulzare a etnicilor albanezi, care urmăreşte, de asemenea, să destabilizeze ţările din regiune, împovărându-le cu un flux tot mai mare de refugiaţi.

UE şi participanţii la Reuniunea de la Bonn s-au declarat puternic preocupaţi de soarta refugiaţilor şi catastrofa umanitară. Toţi participanţii au subliniat importanţa unei cooperări regionale eficiente în abordarea acestei situaţii. UE şi-a exprimat angajamentul ferm faţă de susţinerea unei cooperări şi solidarităţi regionale intensificate. UE va juca întregul rol ce-i revine în prevenirea unei agravări a catastrofei umanitare şi în ajutarea ţărilor vecine, precum şi a Muntenegrului. 

Comisia UE a eliberat o asistenţă substanţială imediată pentru Albania şi FYROM. Statele membre ale UE fac, şi ele, tot ce le stă în puteri pentru a acorda asistenţă bilaterală ţărilor din regiune. Totuşi, în timp ce sunt puse la dispoziţie resurse pentru a-i ajuta pe refugiaţii ce sosesc în ţările vecine, UE rămâne profund preocupată de situaţia din provincia Kosovo, unde ia naştere un dezastru umanitar, deoarece nu poate fi asigurat nici un fel de ajutor în condiţii actuale 

Ministrul de stat Verheugen, din partea Preşedinţiei UE şi comisarul Bonino au vizitat regiunea pentru a evalua cele mai urgente nevoi şi amploarea acţiunii UE. UE îşi va continua eforturile în favoarea stabilităţii regionale şi prin asistarea ţărilor din regiune în toate modurile posibile. Pe baza măsurilor de urgenţă ale UE, care au fost deja lansate vor fi luate măsuri şi iniţiative suplimentare. Participanţii din regiune au salutat în mod deosebit aceste iniţiative. Orice acord menit a pune capăt luptelor din Kosovo trebuie să asigure că refugiaţii se vor putea întoarce curând la casele lor, cu garanţii internaţionale pentru securitatea lor. 

Preşedinţia UE a informat reuniunea despre convorbirile sale cu primul ministru rus Evgheni Primakov, după vizita acestuia la Belgrad. Participanţii la întâlnire şi-au exprimat aprecierea faţă de încercările Rusiei de a găsi o soluţie politică la criză. Rusia are un rol important de jucat în promovarea păcii în Balcani şi ea a fost încurajată să-şi continue eforturile. Preşedintele Miloşevici este pe deplin conştient de ceea ce aşteaptă de la el comunitatea internaţională. Atâta timp cât el nu va fi dispus să oprească vărsarea de sânge şi atrocităţile din Kosovo, să-şi onoreze toate angajamentele pe care şi le-a luat până acum, să se conformeze la rezoluţiile aferente ale Consiliului de Securitate al ONU şi să accepte, pe baza acordului de la Rambouillet, o soluţie politică, nu există altă opţiune decât aceea de a continua cursul actual, pentru a pune capăt catastrofei umanitare în creştere.

O soluţie politică la criza din Kosovo trebuie fixată într-un efort orientat către stabilizarea regiunii în ansamblu. Europa de Sud-Est are nevoie de un pact de stabilitate care să deschidă uşa către un proces de stabilizare politică şi economică pe termen lung. O astfel de strategie cu bază largă ar putea să profite de iniţiativele regionale existente. Scopul ei trebuie să fie de a preveni confruntările etnice din regiune, de a crea condiţii durabile pentru democraţie, o economie de piaţă şi cooperare regională şi de a ancora ţările din sud-estul Europei ferm în valorile şi structurile instituţionale ale comunităţii euroatlantice. 

Declaraţia preşedintelui Comitetului de Miniştri al Consiliului Europei

Preşedintele Comitetului de Miniştri al Consiliului Europei, Janos Martonyi, şi-a exprimat îngrijorarea faţă de degradarea situaţiei drepturilor omului în Republica Federală Iugoslavia şi afirmă că purificarea etnică angajată în Kosovo de către forţele armate şi poliţie împotriva populaţiei civile trebuie să se oprească imediat – se arată într-un comunicat al Consiliului Europei.

Totodată, dl. Martonyi şi-a exprimat solidaritatea cu ţările limitrofe care au primit mii de refugiaţi şi sprijinul faţă de eforturile depuse de comunitatea internaţională pentru a face faţă acestei drame umanitare majore. Toate statele membre ale Consiliului Europei ar trebui să ofere protecţie refugiaţilor, precizează comunicatul.

Preşedintele Comitetului de Miniştri îi cere preşedintelui iugoslav, Slobodan Miloşevici, “să înceteze imediat represiunea asupra populaţiei civile din Kosovo, să respecte Convenţiile de la Geneva” şi “să se întoarcă necondiţionat la masa negocierilor pentru a se ajunge la o soluţionare paşnică”.

Preşedintele Comitetului de Miniştri exprimă încă o dată voinţa Consiliului Europei de a coopera cu toţi cei care doresc să construiască în Republica Federală Iugoslavia o societate democratică, care să respecte drepturile omului şi statul de drept – adaugă comunicatul Consiliului Europei.

Poziţia Rusiei

Moscova a apreciat loviturile aeriene ale NATO împotriva Iugoslaviei ca fiind o încălcare grosolană a Statutului ONU şi un act de agresiune făţişă împotriva unui stat suveran, membru al ONU. Ministerul Afacerilor Externe al Rusiei a cerut încetarea imediată a operaţiunilor militare în Iugoslavia. Diplomaţii ruşi consideră că prin intervenţia militară în Iugoslavia ţările membre NATO poartă întreaga responsabilitate pentru consecinţele acestui pas tragic. În plus, acţiunea în forţă a NATO va influenţa negativ relaţiile dintre Rusia şi SUA şi, respectiv, dintre Rusia şi Alianţa Nord-Atlantică, se arată în declaraţia Ministerului Afacerilor Externe al Rusiei. 

Rusia a decis să-i recheme în ţară pe reprezentanţii săi în misiunea de observatori OSCE în Kosovo. Plecarea lor se impune ca o necesitate, având în vedere începerea operţiunii militare a NATO în Iugoslavia în prezeţa lor, declara MAE al Rusiei. 

Preşedintele Rusiei, Boris Elţîn, s-a declarat profund indignat de operaţiunea militară a NATO împotriva Iugoslaviei suverane. Şeful statului rus a făcut o declaraţie specială, în care s-a arătat că numai Consiliul de Securitate al ONU are dreptul să hotărască în ceea ce priveşte Iugoslavia, ori Consiliul de Securitate ONU nu a luat asemenea decizii. În acest mod, a fost încălcat nu numai Statutul ONU, ci şi actul fundamental al relaţiilor de colaborare şi securitate dintre Rusia şi NATO. Preşedintele Boris Elţîn a cerut convocarea de urgenţă a Consiliului de Securitate al ONU şi încetarea imediată a operaţiunii militare împotriva Iugoslaviei. În calitatea sa de comandant suprem al forţelor armate ruse, Boris Elţîn a ordonat rechemarea reprezentantului militar al Rusiei la NATO şi încetarea participării Rusiei la Parteneriatul pentru Pace şi la realizarea programului de parteneriat Rusia-NATO. De asemenea, în declaraţia preşedintelui Rusiei se arată că Boris Elţîn a cerut preşedintelui SUA, Bill Clinton, precum şi şefilor celorlalte ţări membre ale NATO, să pună capăt imediat acestei "aventuri militare", care pune în pericol viaţa unor oameni paşnici şi face să explodeze situaţia în Balcani. 

Reglementarea situaţiei din Kosovo este posibilă doar pe calea negocierilor. În cazul în care conflictul militar ia amploare, Rusia îşi rezervă dreptul să ia măsuri adecvate, inclusiv cu caracter militar, pentru asigurarea propriei sale securităţi, precum şi a securităţii europene globale, a declarat preşedintele Rusiei, Boris Elţîn.Într-un apel adresat comunităţii internaţionale, şeful statului rus a arătat că acţiunea NATO ar putea să ducă la subminarea securităţii europene, la un război în Europa şi poate chiar mai mult.”Acest act reprezintă un pas foarte periculos, mai ales că el a fost făcut fără a fi discutat în Consiliul de Securitate al ONU. Este un act greu de înţeles şi iraţional. În acest context, Boris Elţîn a anunţat că Rusia urmează să stabilească ceea ce el a numit măsuri concrete, adecvate, atât pe plan politic, cât şi militar. Rusia îşi va revizui relaţiile sale cu NATO”.

Premierul rus Evgheni Primakov a declarat la întoarcerea la Moscova, în urma anulării vizitei sale în SUA, că reacţia Rusiei va fi “extrem de negativă” faţă de bombardarea Iugoslaviei şi a declarat: “Nu cred că se va putea stabiliza situaţia în Kosovo prin lovituri aeriene. Dimpotrivă ea va fi destabilizată, iar relaţiile noastre cu SUA şi stabilitatea în Europa vor avea de suferit“. 

Şeful diplomaţiei ruse, Igor Ivanov, a făcut aceeaşi apreciere în legătură cu intervenţia militară a NATO în Iugoslavia. "Este vorba despre o agresiune. Pentru prima oară după cel de al doilea război mondial, pe continentul european are loc o agresiune împotriva unui stat suveran. Nu putem să schimbăm acum principiile pe bază cărora au fost construite, după cel de al doilea război mondial, stabilitatea şi securitatea în Europa.

O zi mai târziu, pe data de 25 martie a.c., preşedintele Boris Elţîn a declarat că Rusia a hotărat să nu folosească forţa ca răspuns la atacul NATO asupra Iugoslaviei şi că va căuta să găsească o soluţie paşnică a conflictului din Kosovo. 

"Rusia are câteva măsuri extreme la îndemână, dar am decis să nu le folosim"- a declarat preşedintele Boris Elţîn, după ce s-a întâlnit, la Kremlin, cu cei mai importanţi membri ai cabinetului rus. 

Ministrul rus de externe, Igor Ivanov, a făcut cunoscut şi el că Moscova nu se gândeşte să acorde un ajutor militar Iugoslaviei. "Nu se pune în discuţie folosirea forţei ca răspuns la folosirea forţei", a declarat Ivanov. 

Ministrul rus de interne, Serghei Stepasin, a lăsat să se înţeleagă că Rusia ar putea încălca embargoul pe armament impus Iugoslaviei de ONU. Stepasin a încercat, însă, să reducă gravitatea acestei posibilităţi adăugând că Rusia trebuie să menţină relaţii bune cu Europa. "Nu trebuie să ne găsim faţă în faţă împotriva întregii Europe cum, din nefericire, s-a întâmplat în timpul războiului rece" - a spus Stepasin. 

Duma de Stat (Camera Inferioară a Parlamentului rus) a votat sâmbătă 27 martie, la Moscova, cu o majoritate covârşitoare o rezoluţie în care condamnă atacurile NATO împotriva RF Iugoslavia şi recomandă amânarea dezbaterilor asupra ratificării tratatului STARTII.

Rezoluţia sprijină demersurile guvernului Primakov privind îngheţarea relaţiilor cu NATO şi califică ofensiva militară a Alianţei Nord Atlantice drept “o ameninţare gravă la adresa securităţii Federaţiei Ruse”.

Pe data de 28 martie, a fost expusă din nou poziţia preşedintelui rus, Boris Elţîn, faţă de acţiunile NATO împotriva Iugoslaviei, de către secretarul de presă, Dmitri Iakuşkin: "Preşedintele nu va admite ca Rusia să fie atrasă în acest război. Boris Elţîn ia în consideraţie şi experienţa sa destul de amară, din cofruntările interne... stiţi la ce mă refer. El a spus că războiul din Cecenia a fost o mare greşeală şi că a învăţat din această experienţă. Imediat după primul atac al NATO au fost anunţate o serie de măsuri care vor fi întreprinse de Rusia. Au fost întrerupte relaţiile cu NATO. Este un semnal foarte serios".Preşedintele Rusiei, Boris Elţîn şi-a început mesajul anual marţi, 30 martie, către Adunarea Federală în plenul celor două camere reunite ale parlamentului federal, cu apreciarea ultimelor evoluţii ale situaţiei din RF Iugoslavia în contextul bombardamentelor NATO asupra acestei ţări balcanice.

“Bombardamentele NATO mai continuă încă în Iugoslavia, fără sancţiunea Consiliului de Securitate al ONU, NATO încălcând în acest fel statutul acestui organism internaţional de securitate, fără vreo raţiune şi bun simţ. Mor oameni. În pericol se află însăşi temelia dreptului internaţional”, a subliniat şeful statului rus în discursul tradiţional către parlamentul ţării.

Ministrul de externe al Rusiei, Igor Ivanov, a declarat luni 29 martie, că luptătorii Armatei de Eliberare din Kosovo (AEK) au început o ofensivă asupra sârbilor din zonă folosind loviturile aeriene ale NATO în interesul lor.

Şeful diplomaţiei ruse a afirmat că, retrăgându-se din Kosovo în Fosta Republică Iugoslavă a Macedoniei (FYROM), reprezentanţii SUA şi ai celorlalte ţări occidentale din cadrul misiunii OSCE au lăsat pe lângă grupările şi detaşamentele AEK ofiţeri de comunicaţii, care nu numai că asigură legătura şi coordonarea acţiunilor, ci şi ghidează avioanele spre obiective sărbeşti.

Conform datelor pe care le deţine ministrul rus de externe, pe teritoriul FYROM şi al Albaniei, în vecinătatea graniţelor cu Kosovo, sunt masaţi în prezent aproximativ 3000 luptători ai AEK, gata să constituie vârful de atac al contingentelor NATO, în cazul unei acţiuni militare terestre împotriva Iugoslaviei.

Dl. Igor Ivanov a amintit că şeful delegaţiei albanezilor din Kosovo la negocierile din Franţa i-a îndemnat pe membrii AEK să acţioneze fără milă împotriva autorităţilor sârbe şi a forţelor de menţinere a ordinii în Kosovo, imediat după începerea operaţiunilor aeriene ale NATO împotriva Iugoslaviei.

“Sperăm că acum este foarte clar pentru toţi ce a însemnat, la Paris, semnătura albanezilor din Kosovo pe documentul privind soluţionarea crizei. Totul a fost o farsă, necesară pentru a învinui Belgradul de eşecul negocierilor şi declanşarea agresiunii militare împotriva Iugoslaviei”, a mai spus ministrul rus de externe.

NATO “va da faliment” în Republica Federală Iugoslavia (Serbia şi Muntenegru)- a declarat la sosirea în Iugoslavia joi, 1 aprilie vicepreşedintele Dumei de Stat, Serghei Baburin. “NATO nu a fost nicicând o organizaţie a păcii. Noi ne aşteptăm ca ea să dea faliment pe teritoriul Iugoslaviei, a spus vicepreşedintele Baburin, la Horgos (200 km nord de Belgrad), punct de control la graniţa cu Ungaria. Noi, prin intermediul contactelor parlamentului nostru, vrem să forţăm Occidentul să-şi schimbe atitudinea, să oprească bombardamentele şi să reia căutarea unei soluţii politice”, a spus vicepremierul rus. Procesul (negocierilor) de la Ramboiullet este mort, trebuie găsită o nouă structură şi aceasta este poziţia Rusiei”, a mai spus Serghei Baburin.

Agenţia de presă Taniug anunţă că preşedintele iugoslav Slobodan Miloşevici a cerut ajutor Rusiei pentru ca ţara sa “să se poată apăra mai uşor. Dacă nu, o vom apăra cu mai mare dificultate, dar, cu siguranţă o vom apăra”.

Serviciul de presă al Kremlinului nu a făcut nici un comentariu cu privire la respectiva informaţie, indicând doar că delegaţia parlamentară rusă care vizitase Belgradul nu a fost mandatată de preşedinţia rusă să întreprindă această vizită. 

Rusia a trimis o navă de observare în Marea Mediterană.

Într-un sondaj de opinie realizat de curând, s-a constatat că toţi ruşii urmăresc cu atenţie evoluţia evenimentelor din Iugolslavia, dezaprobă agresiunea NATO şi consideră greşită decizia Alianţei Nord-Atlantice de a recurge la bombardamente. 

Potrivit sondajului de opinie, realizat în perioada 26-28 martie a.c., 93,2% din persoanele chestionate consideră că hotărârea NATO de a bombarda Iugoslavia este “incorectă” şi numai 1,4% o apreciază ca fiind justă.

Majoritatea celor intervievaţi (50,6%) consideră că Rusia trebuie să-i sprijine pe sârbi, iar foarte puţini dintre aceştia (0,4%) sunt de părere că Rusia trebuie să fie de partea albanezilor. 

Ziarele ruseşti au anunţat imediat după începerea bombardamentelor debutul unei noi epoci istorice. "Nezavisimaia Gazeta" este sigură că prima bombă sau rachetă izbind teritoriul iugoslav a inaugurat "prăbuşirea imperiului mondial american"."Segodnia", care apare, de asemenea, la Moscova, este de părere că învinşii acestui război balcanic vor fi chiar preşedintele Elţîn şi premierul Primakov şi că efectul cel mai tragic al acestui conflict este atragerea Rusiei într-un nou război rece, de această dată nu numai cu americanii, ci cu întreaga lume.

Un interesant articol intitulat “Scleroza istorică” al cotidiamului “Izvestia” subliniază, reamintind o “lecţie a istoriei”, faptul că pe data de 6 aprilie 1941, Germania hitleristă a atacat Iugoslavia fără declaraţie de război. Bombardarea capitalei Iugoslaviei a cutremurat la acea vreme întreaga lume prin cruzimea absurdă, devenind unul dintre “simbolurile fărădelegilor nazismului”. Nimic nu ar fi putut să-i îndârjească mai mult pe sârbi şi să-i mobilizeze mai aprig decât decizia de a introduce avioane germane în componenţa escadrilelor care au atacat Iugoslavia, în noaptea zilei de 25 martie 1999. Fostul cancelar federal Helmuth Kohl, înţelesese acest lucru. Noul cancelar german, Gerhard Schroeder este reprezentantul unei alte generaţii care nu are complexe istorice. 

Poziţia Franţei

Preşedintele francez Jacques Chirac a avut luni, 29 martie, prima sa intervenţie radiotelevizată de la începerea bombardamentelor NATO, după mesajul adresat de la Berlin. Şeful statului francez, a acuzat “comportamentul inacceptabil” al autorităţilor sârbe şi l-a făcut responsabil pe preşedintele iugoslav Slobodan Miloşevici (şi regimul său) pentru “peste 200000 de victime” şi pentru dizlocarea, în “ultimii aproape zece ani”, a milioane de persoane.

Preşedintele Chirac a declarat de asemenea, că autorităţile franceze conlucrează împreună cu partenerii europeni, americani şi ruşi la “o soluţie paşnică” pentru situaţia din Kosovo, dar care presupune că preşedintele Miloşevici să oprească represiunea şi să accepte reglementările morale şi umane pe care sunt fundamentate azi democraţiile. 

În cuvântarea pe care a rostit-o primul ministru al Franţei, Lionel Jospin, în faţa Adunării Naţionale Franceze şi care a avut ca subiect atacurile NATO asupra Iugoslaviei, s-au subliniat motivele şi importanţa pe care guvernul francez le acordă participării Franţei la acţiunile din Kosovo.”Actualul conflict este legat de un anumit concept referitor la Europa. Nu avem voie să acceptăm revenirea la barbarie, ci să ne ridicăm împotriva sa. Pentru noi, alegerea a fost limpede: pentru a servi legii şi drepturilor omului, recurgerea la forţă a devenit inevitabilă. Nu am putut sta şi privi resemnaţi imaginile îngrozitoare din Kosovo. Secretarul general ONU ne-a amintit că folosirea forţei poate fi legitimă. Consiliul de Securitate ONU este răspunzător, în principal, de securitatea lumii, iar eu sunt extrem de ataşat acestei responsabilităţi. Dar dacă Consiliului de Securitate nu poate acţiona, în cazuri de urgenţă noi trebuie să ne asumăm responsabilitatea şi mai ales NATO trebuie să îşi asume această responsabilitate. trebuie să fim conştienţi că astăzi autoriăţile de la Belgrad sunt singurele care poartă greaua răspundere a acestor acţiuni. Noi nu atacăm un popor, ci un regim represiv”. 

După hotărârea privind participarea forţelor armate franceze la atacurile aeriene ale NATO împotriva Iugoslaviei pentru a determina o încetare a represiunii în Kosovo au apărut serioase divergenţe în cadrul coaliţiei guvernamentale (alcătuită din socialişti, ecologişti şi comunişti) aflată la putere în Franţa.

Secretarul general al Partidului Comunist Francez, Robert Hue, a dezaprobat public această hotărâre, acuzând puterea de la Belgrad că poartă “o grea răspundere pentru evoluţiile dramatice ale situaţiei din Kosovo”.

Preşedintele grupului comunist din Adunarea Naţională, Alain Bocquet, a interpelat guvernul, care se face vinovat, în opinia sa, că acceptă voinţa conducătorilor americani “de a se erija, împreună cu NATO, în jandarmi ai Europei şi ai întregii lumi”. “Este grav, este periculos, este inadmisibil”, a exclamat el. “Nu prin adăugarea unui război la un alt război se vor crea condiţiile pentru instaurarea păcii”, a adăugat el, condamnând “un angrenaj despre care nimeni nu poate spune ce finalităţi are şi care va costa vieţi omeneşti”.

Preşedintele Adunării Naţionale a Franţei (camera inferioară a parlamentului), Laurent Fabius, a calificat joi, 1 aprilie, la Paris, drept “legitime” propunerile privind desfăşurarea în Kosovo a unei forţe de interpunere sub egida ONU, dacă acest lucru ar duce la încetarea violenţelor sârbe. Dl. Fabius a exprimat această opinie la sfârşitul unei întrevederi cu premierul francez, Lionel Jospin. În opinia preşedintelui Adunării Naţionale franceze, “condiţia” pentru desfăşurarea unei astfel de forţe este ca “obiectivul să fie clar, respectiv de a opri actele de violenţă ale lui Slobodan Miloşevici şi de a ajunge la o soluţie paşnică, respectând vieţile umane”.

Laurent Fabius a subliniat, totodată necesitatea unei solidarităţi depline cu ceea ce se întâmplă în Iugoslavia, “deoarece, a spus el, există francezi care s-au angajat (în operaţiunile NATO) şi pentru că, atunci când există o situaţie atât de grea, de dificilă, trebuie să se creeze un “bloc comun”.

Majoritatea populaţiei franceze se opune atacurilor NATO împotriva Iugoslaviei, indică un sondaj de opinie efectuat de institutul CSA.

Conform acestor sondaje, 46% dintre cetăţenii Franţei se opun bombardamentelor NATO, în timp ce 40% sunt în favoarea lor.

O majoritate de 62% îl consideră pe preşedintele iugoslav, Slobodan Miloşevici responsabil pentru declanşarea crizei, spre deosebire de un procent de 25% care acuză Statele Unite. În opinia a 66% dintre cei chestionaţi acest conflict s-ar putea extinde în Balcani, în timp ce 28% nu sunt convinşi de acest lucru.

S-a declarat în favoarea încetării bombardamentelor NATO şi a organizării unei conferinţe internaţionale de pace un procent de 75%, spre deosebire de 16% dintre cei intervievaţi care se opun unei astfel de acţiuni.

Marie- France Garaud, fost consilier al preşedintelui francez Georges Pompidou şi consilier-referent la Curtea de Conturi într-un studiu intitulat “Kosovo: absurditate şi pericol” aprecia că: “Pentru prima dată, un stat suveran, Serbia, este atacat militar pe propriul teritoriu fără să fi violat drepturile sau frontierele unui alt stat. Pentru prima dată, NATO, braţul înarmat al SUA, angajează un conflict fără mandatul Naţiunilor Unite. Pentru prima dată un război este declarat în numele “dreptului de ingerinţă” şi aceasta în Europa. Această operaţiune este nefondată juridic: ea este, în acelaşi timp, atât de absurdă, cât şi periculoasă. Este, mai întâi, absurdă, dacă luăm în considerare consecinţele previzibile: suveranitatea Serbiei asupra provinciei Kosovo a fost solemn reafirmată abia cu câteva săptămâni în urmă, în cursul conferinţei de la Rambouillet, iar atunci conducătorii sârbi au acceptat revenirea zonei la autonomia acordată pe vremuri de Tito şi revocată de Miloşevici în 1989, pentru că – să o reamintim – kosovarii se revoltaseră deja. NATO bombardează deci, Belgradul şi Priştina pentru singurul motiv că Serbia nu acceptă prezenţa pe teritoriul său a unor trupe străine însărcinate să facă poliţie, şi aceasta pe timp nedeterminat, căci toată lumea ştie foarte bine că, odată autonomia obţinută, kosovarii vor cere independenţa… Trebuie să subliniem că decizia de a angaja NATO a fost luată împotriva acceptului Rusiei şi al Chinei, membri permanenţi ai Consiliului de Securitate, şi că este vorba aici de un precedent ale cărui consecinţe previzibile şi inevitabile pentru viitorul relaţiilor internaţionale nu par să fi fost luate în calcul în perspectivă. Europa – despre care ni se spunea că drumul ei spre federalism deja triumfător ne va asigura un rol major în faţa puterii americane – iat-o, dimpotrivă, supusă SUA şi mulţumită să fie aşa, cum nu a mai fost din anii ’50. Toate acestea ar fi absurde dacă nu am distruge, de zece ani, în Balcani o politică secretă, nemărturisită, dar constant urmărită: conjuncţia unei politici care să conducă, pentru Germania, la instituirea unui protectorat de fapt asupra anumitor părţi ale fostului imperiu austro-ungar şi, pentru Statele Unite, la o grijă “de echilibu”, mărturisită de preşedintele Clinton însuşi, între Islam şi creştinătate”. 

General de armată Jean Cot, fost comandant al Armatei I a Forţei de menţinere a păcii în Bosnia – FORPRONU - într-un articol intitulat “Când mijloacele ucid scopurile” nota: “În orice caz, Europa ar face un mare pas către unitatea sa dacă europenii devenind conştienţi de contradicţiile actuale între scopurile şi mijloacele acţiunii din Kosovo, se vor elibera, în sfârşit, de inhibiţiile de neînţeles care îi împingeau până acum să creadă că nu pot face nimic fără americani” 

Presa franceză despre atacurile NATO împotriva Iugoslaviei

Am urmărit reacţia presei franceze în primele zile după declanşarea bombardamentelor şi am selecţionat câteva dintre poziţiile semnificative exprimate:

În opinia cotidianului catolic "La Croix", obiectul aliaţilor occidentali în Iugoslavia nu este de a se instala într-un război de uzură. Amploarea bombardamentelor NATO atestă faptul că ei urmăresc să-l determine pe preşedintele Slobodan Miloşevici să cedeze cât mai repede cu putinţă. Şi asta pentru că opinia publică din Occident începe deja să se neliniştească de perspectiva extinderii conflictului în întreaga zonă a Balcanilor şi de atitudinea Rusiei, ce aminteşte de perioada războiului rece. După "La Croix", contrar a ceea ce se afirmă în alte publicaţii, pariul Occidentului de a-l îngenunchea rapid pe Miloşevici nu este dinainte pierdut. Ziarul catolic ne reaminteşte că acum patru ani, tot în urma unor bombardamente NATO, liderul iugoslav a acceptat până la urmă să semneze Acordul de la Dayton, care a pacificat, de bine de rău, Bosnia-Herţtegovina. 

Şi dacă Miloşevici nu cedează? - se întreabă, totuşi, cotidianul conservator "Le Figaro". Pactul NATO s-ar putea trezi în aceeaşi situaţie în care s-a aflat aviaţia germană care a bombardat Londra în timpul celui de-al doilea război mondial. Şi atunci se vorbea de o ofensivă fulger ce urma să distrugă capacitatea de apărare a Marii Britanii. Or, rezultatul îl cunoaşte toată lumea, aşa încât - scrie "Le Figaro" - ne putem îndoi de pertinenţa deciziei aliaţilor occidentali de a intra în război cu Iugoslavia. În ce le priveşte, ţările europene nu ar fi căzut într-o asemenea capcană dacă ar fi acceptat mai de mult să se ocupe de propria lor securitate şi să nu mai lase Washingtonul să decidă în locul lor. 

Cotidianul independent "Liberation", reaminteşte că nu SUA, ci ţările europene au fost cele care au organizat negocierile de la Rambouillet, apoi cele de la Paris, continuând să ameninţe, în acelaşi timp, Belgradul cu represalii militare în caz de eşec. În plus, când a venit vorba să se treacă la fapte, Franţa, contrar obiceiului său, a decis să participe la intervenţia militară fără să se sinchisească de consultarea prealabilă a Naţiunilor Unite. “Liberation" mai sesizează şi o altă particularitate franceză în această afacere: puterea de la Paris a decis să intre în război fără să consulte Parlamentul ţării. Cazul este unic în cazul actualei coaliţii anti-Miloşevici. Or, chiar dacă Constituţia franceză nu impune, în mod expres, un vot al deputaţilor, acest episod demonstrează, odată în plus, că la Paris parlamentul nu este altceva decât o anexă a Executivului - observă, cu regret, "Liberation". 

Cotidianul comunist "L'Humanite", ostil intervenţiei militare în Iugoslavia, exclamă cu litere uriaşe pe prima pagină: "NATO, go home", ceea ce vrea să însemne nu numai retragerea avioanelor Alianţei Atlantice de pe cerul Iugoslaviei, ci şi repatrierea totală a arsenalului militar american aflat în Europa. Întrucât - explica ziarul - criza din Kosovo ne demonstrează, o dată în plus, faptul că SUA profită de orice ocazie pentru a-şi afirma leadership-ul asupra lumii şi a-i împiedica pe europeni să rezolve singuri problemele care apar pe vechiul continent. 

În zilele următoare cotidianul "Le Monde", a apreciat că europenii se împiedică singuri întrucât, spre deosebire de americani, ei nu dispun de mijloace militare suficiente pentru a-şi susţine acţiunile diplomatice; singura soluţie este astfel crearea unei adevărate identităţi militare europene în domeniul apărării. Aici, în Franţa, însă - observa "Le Monde" - cei care se opun supremaţiei americane sunt aceiaşi care nu încetează să pledeze împotriva construcţiei europene. Este vorba de comunişti, de extremă dreapta şi de unele voci izolate din sânul partidului neogaullist şi al coliţiei de stânga. 

Cotidianul “Liberation” a preluat un articol semnificativ din ziarul elveţian “Le Temps” care sub titlul: “NATO a distrus într-o noapte zece ani de muncă a Opoziţei din Serbia” scria: “Barba neagră a lui Miljenjo Dereta tremură de indignare. NATO a distrus într-o noapte zece ani de muncă a cercurilor de opoziţie (din Serbia). Eu însămi după toţi aceşti ani de luptă împotriva lui Miloşevici, mă ridic acum mai mult împotriva Occidentului decât a lui”. Pentru un vizitator obişnuit al Belgradului, aceste cuvinte sunt ca un mic cutremur. Căci Dereta, care conduce minuscula Uniune Social- Democrată, partid membru al unei ligi care regrupează o serie de formaţiuni cu adevărat multietnice, are serioase scrisori de recomandare pentru democraţie. “Cum se poate justifica folosirea forţei pentru pretinse raţiuni umanitare? Occidentalii nu au făcut decât greşeli în ultimii zece ani, ei n-au sprijinit niciodată opoziţia sârbă, s-au încrezut în Miloşevici. Şi acum încearcă să-şi îndrepte greşelile. Bombardându-ne copiii! Înainte, eram oile negre ale regimului, dar aveam totuşi argumente. NATO ni le-a smuls pur şi simplu. Noi nu mai putem spune oamenilor că în altă parte există o democraţie reală, pe care trebuie să o luăm ca model”. Un lucru este sigur în această revărsare de amărăciune: majoritatea zdrobitoare a populaţiei îl sprijină acum pe omul forte al ţării, ceea ce nu era deloc cazul înainte de lovituri. Şi atunci când ministrul iugoslav al Informaţiei, Milan Komnenici a invocat “consolidarea Iugoslaviei ai cărei cetăţeni sunt cu toţii uniţi” sub bombardamente nu era vorba numai despre limba de lemn postcomunistă, ci despre o constatare obiectivă. “Există o extraordinară omogenizare a societăţii” remarcă cu regret un analist belgrădean”. 

Într-unul din numerele sale, cotidianul economic "Les Echos" se ocupa şi el de întervenţia militară în Iugoslavia şi mai ales de reacţiile pe care aceasta le suscita în câteva din ţările participante. În SUA - scrie el - republicanii, de obicei destul de războinici, au unele nedumeriri faţă de obiectivul strategic urmărit de preşedintele Bill Clinton. În Marea Britanie, în schimb, toată lumea pare aliniată în spatele premierului şi al NATO. În fine, în Germania clasa politică este mândră şi emoţionată de participarea armatei ţării, pentru prima dată de la cel de-al doilea război mondial încoace, la o ofensiva militară pe continentul european.

Poziţia Marii Britanii

Discursul primului ministru al Marii Britanii, Tony Blair adresat naţiunii britanice a urmărit să explice de ce a trebuit să fie trimise forţele britanice de acţiune în Iugoslavia. El reprezintă, credem noi, chintesenţa poziţiei Marii Britanii în acest conflict.

“Celor care spun că scopul loviturilor militare nu este clar, eu le răspund că el este foarte clar. Scopul este de a reduce capacitatea lui Miloşevici de a duce un război împotriva unei populaţii inocente. Celor care afirmă că NATO atacă o naţiune suverană fără justificare eu le răspund că Miloşevici a fost cel care a refuzat autonomia provinciei Kosovo”.

“Nu faceţi nimic şi Miloşevici se va simţi liber să facă ceea ce vrea cu populaţia civilă! Chiar în acest moment, când aceşti bieţi oameni fără apărare ne imploră să dăm dovadă de putere şi hotărâre, noi am fi putut să dăm dovadă de o slăbiciune de nescuzat şi am fi putut să-i abandonăm. Aceasta nu este tradiţia Marii Britanii. Da, evident, există riscuri, orice acţiune militară are riscurile sale, dar acţiunea este singura şansă pe care o are justiţia. Iar Kosovo este o parte a Europei, din Kosovo ajungi în scurt timp, pe mare, în Italia, sau cu maşina, după o scurtă călătorie, în Grecia. Acolo, în Balcani, a început primul război mondial, la Sarajevo. În urmă cu cinci ani, în Bosnia am evitat în ultimul moment un nou război, pornit de Miloşevici. L-am oprit atunci numai pentru că ne-am ridicat împotriva lui. Dacă nu vom acţiona acum, conflictul nu se va opri la graniţele provinciei Kosovo. Va trebui să suportăm consecinţele unui conflict care se va extinde şi vor exista sute de mii de refugiaţi. 

Noi facem ceea ce este bine pentru Marea Britanie, pentru Europa, pentru o lume care trebuie să ştie că barbariei nu i se poate permite să învingă dreptatea. Acesta este situaţia şi astfel trebuie să procedăm”. 

Analiştii politici britanici ridică serioase semne de intrebare

Unele voci au contestat ceea ce ele au numit "obedienţa exagerată" a Marii Britanii faţă de graba cu care SUA au ordonat începerea atacurilor împotriva Iugoslaviei. De asemenea, s-a pus şi problema întârzierii unei dezbateri mai ample la nivel parlamentar, care să fi analizat mai profund implicaţiile ralierii britanice la o asemenea operaţiune. Un alt paradox semnalat de mass-media britanică este metamorfoza opiniilor unor oficiali de primă mână, precum preşedintele SUA, Bill Clinton, premierul britanic, Tony Blair sau ministrul britanic de externe, Robin Cook. Aceştia au fost adepţii mişcării antirăzboinice din anii '60, '70, au protestat împotriva atacurilor americane asupra Vietnamului şi a altor intervenţii militare, pentru ca acum să se plaseze în prima linie a loviturilor aeriene împotriva Iugoslaviei. 

De altfel, fostul comandant al trupelor de menţinere a păcii în Bosnia, generalul Sir Michael Rose, a avertizat că bazele legale ale unei intervenţii NATO în Kosovo nu sunt încă clare, iar atacurile aeriene exclusive au o valoare strategică limitată. Un studiu privind războiul, scrie în 1998 şi citat de presa britanică, prevenea că un război de uzură prelungită ar putea duce la epuizarea inamicilor, iar naţiunile ar putea fi zguduite de mişcări revoluţionare. Au trecut 100 de ani şi Europa este din nou macinată de conflicte. Ce va urma, nimeni nu poate şti cu exactitate.

Opinia publică britanică este încă divizată în ceea ce priveşte atacurile NATO în Iugoslavia. Oameni trecuţi de prima tinereţe precum Malcolm Riefkind, fostul secretar general al NATO, sau lordul Calaghan, unii dintre ei participanţi la cea de a doua conflagraţie mondială, s-au pronunţat clar împotriva intervenţiei militare, care, cel puţin până în prezent, nu a adus nici o rezolvare pozitivă. 

Liderul liberal-democrat britanic Paddy Ashdown expert în probleme britanice a declarat că “deja de două ori în acest secol conflictele din Balcani au început doar ca scânteie, care s-au transformat ulterior intr-un infern de foc”. “Dacă nu se opreşte acum masacrul din Kosovo, va urma un alt infern”, a precizat oficialul britanic. Amintind de decizia luată în urmă cu 61 de ani de premierul britanic Neville Chamberlain de a nu interveni după ce trupele lui Hitler au invadat Cehoslovacia, Ashdown a declarat că oricine trebuie să se arate îngrijorat de situaţia grea în care se află etnicii albanezi din Kosovo. 

“Cum de nu se intervine atunci când se ştie de toate acestea şi se mai ştie şi ce se poate face?” a spus acesta, amintind că a vizitat recent regiunea Kosovo şi s-a întâlnit cu etnicii albanezi afectaţi de război. “Prin acţiunile lor în Kosovo, sârbii şi preşedintele Miloşevici şi-au anulat dreptul de a conduce provincia”, a precizat omul politic britanic. “Nu putem însă să acordăm imediat independenţă regiunii Kosovo, fără a destabiliza situaţia din statele învecinate. Aceasta duce doar la o singură soluţie onorabilă – un protectorat internaţional în Kosovo pentru perioada cât este necesară asigurarea păcii în Balcani. Aceasta înseamnă trimiterea de trupe la faţa locului, dar oricât ar costa aceasta, va fi mult mai ieftin decât un război care să se extindă în Balcani”, a mai afirmat dl. Ashdown.

Într-un interviu publicat de cotidianul francez “Le Figaro”, generalul britanic Michael Rose – fostul comandant al forţei de protecţie a ONU în Bosnia-Herţegovina (FORPRONU) afirmă că nu vede nici o soluţie la războiul actual ce se poartă în prezent în RF Iugoslavia fără o intervenţie terestră a Alianţei Nord-Atlantice, opinând în acest context că NATO “s-a înşelat în strategia sa”. “Numai loviturile aeriene nu vor permite realizarea obiectivelor stabilite ale operaţiunii (…) NATO s-a înşelat în strategie. Alianţa nu este în măsură să altereze, să distrugă şi să elimine capacităţile militare ale armatei iugoslave”, opinează ex-comandantul FORPRONU în interviul publicat de “Le Figaro”. După cum mai declară generalul Michael Rose în interviul acordat cotidianului francez, “ar fi trebuit eliminate, unul câte unul, tancuri, mortiere şi, în funcţie de împrejurări, armele automate uşoare. Ceea ce este imposibil fără desfăşurarea unor trupe de teren”. În continuarea ideii sale, generalul Michael Rose mai opinează că “între demersurile politice care vor să-l neutralizeze pe Miloşevici şi mijloacele militare, total inadecvate, confuzia este totală”.

Poziţia Germaniei

Cancelarul federal Gerhard Schroeder a precizat în declaraţia sa televizată că guvernul german a luat cu greu această decizie, deoarece este pentru prima dată după 1945 când soldaţi germani sunt implicaţi în acţiuni militare. El a precizat în continuare: "Prin acţiunea comună susţinută de toţi membrii Alianţei apărăm şi valorile noastre fundamentale, ale libertăţii, democraţiei şi drepturilor omului. Noi nu putem permite ca aceste valori să fie călcate în picioare la numai o oră depărtare de noi". În decursul zilei de joi, 25 martie, parlamentul german şi-a exprimat cu majoritate largă sprijinul pentru atacurile aeriene ale Alianţei Nord-Atlantice asupra Iugoslaviei. Singurii care s-au opus au fost comuniştii reformatori din rândul Partidului Socialismului Democratic.

Cancelarul german, Gerhard Schroeder, a prezentat, în faţa parlamentului, o informare privind evoluţia crizei din provincia iugoslavă Kosovo. Cancelarul Schroeder a reafirmat că evoluţia situaţiei din regiune se datorează Belgradului şi că NATO s-a văzut silit să acţioneze. Germania a cerut preşedintelui iugoslav, Slobodan Miloşevici, să pună imediat capăt conflictului din Kosovo şi să semneze acordul de pace, pe care etnicii albanezi deja l-au semnat. El a subliniat că aceasta este singura cale spre restabilirea păcii în regiune.

În cadrul aceloraşi dezbateri preşedintele Bundestagului german, Rudolf Seiters a declarat: “Este, într-adevăr, un eveniment foarte regretabil, care declanşează şi nişte sentimente foarte triste şi cu multe probleme. Nimeni nu poate să fie mulţumit cu această situaţie atunci când zboară avioane şi dacă sunt aruncate şi bombe. Dar, pe de altă parte, NATO nu a putut să privească în continuare fără să acţioneze când în Kosovo a fost suprimată şi este suprimată majoritatea. De aceea, sperăm foarte mult că preşedintele Iugoslaviei, dl. Miloşevici, va avea o atitudine rezonabilă şi să dea curs acordului de la Rambouillet. Ar fi într-adevăr teribil dacă logica militară ar prevala şi dacă diplomaţia nu va mai primi nici o şansă. Dar mai degrabă sunt sceptic”.

Preşedintele Comisiei pentru probleme ale integrării europene, Friedberg Fluber, a considerat că intervenţia militară NATO în Iugoslavia este regretabilă şi tragică. Într-un interviu acordat la Bonn, parlamentarul german a mai declarat că atenţia ţărilor membre NATO nu trebuie să fie concentrată doar asupra Kosovo, ci şi asupra întregii zone. “Consider că este regretabil şi foarte tragic că a trebuit să se ajungă la aceasta situaţie, bombardarea. NATO a ezitat luni întregi să treacă la acest pas, pentru că bineînţeles că nu doreşte să pedepsească poporul sârb. Din contră, Serbia aparţine Europei, are o istorie şi o tradiţie extraordinară. Însă Miloşevici, care încă aparţine vremurilor comuniste, s-a comportat în toate negocierile din ultima vreme, din ultimele săptămâni, foarte încăpăţânat, inflexibil şi, pentru a evita alte noi masacre şi alte noi victime umane, a trebuit ca NATO să acţioneze. Dar nu trebuie să ne concentrăm numai asupra Kosovo, nu trebuie să pierdem din vedere şi ce se întâmplă în zona din jur şi din acest motiv cred că o dată cu soluţionarea acestui conflict, noi vedem o soluţionare paşnică a acestui conflict, să se ajungă la un concept clar şi finalizat prin nişte promisiuni ferme şi clare României şi Bulgariei în ceea ce priveşte integrarea cât mai rapidă în structurile atlantice.

Fracţiunile parlamentare ale Partidului Social-Democrat, Alianţei '90-Verzii, Uniunii Creştin-Democrate, Uniunii Creştin-Sociale şi Partidului Liber-Democrat au respins cererea Partidului Socialismului Democratic (PDS) să dezbată în Parlament intervenţia militară NATO în Iugoslavia. 

Liderul PDS, Gregor Gysi, a resimţit drept nedemn faptul că după o scurtă alocuţiune a preşedintelui Bundestagului, Wolfgang Tierse, despre conflictul din Kosovo, deputaţii au trecut pur şi simplu la ordinea de zi.PSD a fost de la bun început strict împotriva unei intervenţii militare a Alianţei în Iugoslavia. Gregor Gysi a declarat că îşi poate imagina şi o ordine mondială mai bună decât cea prezentă, dar este inadmisibil să se ignore Carta Naţiunilor Unite. Intervenţia militară nu a beneficiat de un mandat din partea organizaţiei mondiale. "Cum credeţi că alte state vor mai ţine seama pe viitor de Carta Naţiunilor Unite, dacă NATO şi deci şi Republica Federală au demonstrat înaintea tuturor că sunt gata să o ignore şi, cu toate acestea, să devină active militar sub forma unui război?" - a întrebat Gregor Gysi.

În scurta dezbatere pe marginea ordinii de zi a intervenit apoi şi ministrul federal al apărării, Rudolf Scharping. El a subliniat că ţelul acţiunii trebuie să rămână încheierea tragediei umane, care are loc în provincie. Ministrul federal a declarat că, dacă Belgradul va înceta focul în Kosovo, NATO va proceda similar. Preşedintele iugoslav Slobodan Miloşevici ţine în mâini cheia păcii. "Nimeni nu conferă acestui guvern dreptul de a continua crimele din Kosovo. Nimeni nu conferă acestui guvern dreptul să nesocotească interesele vitale ale unei întregi populaţii, numai pentru că este de o altă origine şi nimeni nu conferă acestui guvern dreptul să facă uz de arme pentru a împiedica autodeterminarea unei întregi populaţii, ci pentru a o ucide sistematic". 

Liderul fracţiunii unionale din Bundestag, Wolfgang Scheuble, a asigurat guvernul federal de întregul sprijin al opoziţiei, care de la bun început s-a considerat implicată în procesul decizional privind intervenţia NATO. "Este unul din momentele cele mai amare de care îmi amintesc, în cariera mea nu tocmai scurtă, de membru al acestui for. Dar, onoraţi colegi şi colege, dacă ne luăm în serios responsabilitatea pentru pace, libertate şi umanitate, nu avem alternativă. De aceea, apelul nostru hotărât la adresa agresorului trebuie să fie: “asasinatele în Europa trebuie să înceteze!”

Presa germană a evidenţiat imediat după începerea bombardamentelor pericolul fără precedent, de la ultimul război mondial încoace, la care sunt expuşi fizic militarii Bundeswehr-ului. 

Riscul unei escaladări a conflictului din Kosovo este enorm – avertiza cotidianul economic german "Handelsblatt", din Dusseldorf, atrăgând atenţia asupra labilităţii echilibrului de forţe din Balcani. Şi mai periculoasă însă decât atragerea în litigiu a Macedoniei, Albaniei sau Greciei - scria ziarul - este confruntarea tot mai accentuată dintre Moscova şi Washington. Materializarea ameninţării moscovite de îngheţare a relaţiilor dintre Moscova şi NATO periclitează stabilitatea întregii Europe - conchide, îngrijorat, ziarul din Dusseldorf.

"Berliner Zeitung" se întreaba dacă NATO se poate transforma cu adevărat într-o unitate de pompieri aptă să stingă pretutindeni flacările conflictelor interetnice iscate de lideri ultranaţionalisti iresponsabili. De pildă, în Tibet sau la marginile Rusiei, o atare misiune - scrie ziarul - nu ar fi posibilă. În schimb, în Kosovo, NATO s-a văzut silită să intervină, spre a salva stabilitatea europeană, ameninţată de un dictator care nu reacţionează decât la glasul armelor. Covârşitoarea majoritate a comentatorilor germani a aprobat, din acest motiv, intervenţia NATO împotriva regimului iugoslav. 

Întrebându-se însă ce se va întâmpla oare când primii militari germani se vor întoarce acasă în sicrie, "Rhein Zeitung" deplângea întârzierea cu care, abia la doi ani după Dayton, s-a abordat criza din Kosovo.

"Svddeutsche Zeitung" deplângea absenţa unei baze juridice clare a intervenţiei Alianţei.

Ziarul de stânga "Frankfurter Rundschau" solicita evitarea pe viitor, prin prevenţie, a unor astfel de situaţii, Occidentul fiind nevoit să-şi asume, în fine, principiul expus de Woodrow Wilson. Fostul preşedinte american subliniase cândva că fără democraţie nu există stabilitate regională.

Cotidianul de dreapta "Frankfurter Allgemeine Zeitung" sonda posibilele reacţii ruseşti la ofensiva aeriană a NATO, observând că Rusia se află într-o dilemă. Moscova doreşte să-şi întărească influenţele măcar până la graniţa răsăriteană a teritoriului NATO - scrie ziarul -, dar această strategie este riscantă economic, încât Rusia ezită între confruntarea cu SUA, în baza unei alianţe antiamericane cu regimul comunist de la Beijing, pe de o parte, şi necesitatea prezervării unor relaţii cât de cât rezonabile cu Occidentul, pentru salvarea intereselor ei economice, pe de alta. 

În cadrul unui interviu acordat postului de radio Mittel Deutsches Rundfunk, dl. Erich Schmidt-Eenboom, expert în domeniul serviciilor secrete, a declarat că Germania poartă o mare răspundere în cazul escaladării violenţelor în provincia sârbă Kosovo, pentru că fostul guvern de la Bonn, condus de Helmut Kohl, a înarmat indirect armata albanezilor din Kosovo (UCK).

“Arsenalul UCK este în mare măsură de provenienţă germană”, a declarat acelaşi expert, adăugând că are înţelegere pentru poziţia preşedintelui iugoslav Slobodan Miloşevici, de neacceptare a prezenţei unei forţe a NATO de menţinere a păcii pe teritoriul ţării sale.

Expertul german a mai afirmat că autorităţile de la Bonn l-au suţinut şi influenţat, încă de la începutul anilor 1990, pe fostul preşedinte albanez Sali Berisha, şi că, în acea perioadă cantităţi uriaşe de arme uşoare şi de muniţie i-au fost dăruite din depozitele fostei armate a Republicii Democrate Germania. Pe acestea, Sali Berisha “le-a introdus pe cărui ocolite în Kosovo, pentru a sprijini crearea Albaniei mari”, susţine dl. Schmidt-Eenboom. Un alt important furnizor de armament pentru UCK a fost, potrivit sursei menţionate, şi Turcia, care prin crearea Albaniei mari, urmăreşte “să prindă Grecia într-un cleşte”. Armele livrate de Ankara etnicilor albanezi din Kosovo provin iniţial, tot din Germania.

În acest fel, “Germania şi NATO au permis şi chiar sprijinit înarmarea UCK” de aceea încrederea lui Miloşevici în planul de pace elaborat de Grupul de Contact pentru fosta Iugoslavie “este de înţeles că nu a fost prea mare” a concluzionat dl. Schmidt Eenboom.

Poziţia Italiei

Preşedintele american, Bill Clinton, şi premierul britanic, Tony Blair, s-au referit în mai multe rânduri la atacurile lansate de NATO, spunând că sunt justificate şi că de aceeaşi părere sunt toate celelalte ţări membre ale Alianţei, numai că în acest front, aparent perfect unit, au apărut fisuri.

După prima zi de bombardamente, Italia şi Grecia, au sugerat că primul atac a fost de ajuns şi că ar trebui acum reluate tratativele cu iugoslavii. 

Premierul italian, Massimo D'Alema, fost comunist, se află în fruntea unei coaliţii de centru-stânga şi a fost supus la presiuni din propria tabară guvernamentală să se distanţeze de acţiunile militare NATO. A venit momentul - a declarat D'Alema - să se pună capăt bombardamentelor şi să se reia eforturile diplomatice. Cum însă celelalte guverne NATO au avut o reacţie ostilă la poziţia Italiei, Guvernul de la Roma a reintrat în linie cu ceilalţi. Ministrul italian de externe a oferit chiar Alianţei un număr de 42 de avioane de luptă. Deşi majoritatea atacurilor au fost lansate de pe teritoriul Italiei, până acum ea nu a jucat nici un rol direct în organizarea atacurilor. Temerile Italiei, şi pentru care ar fi dorit să se pună capăt atacurilor, erau că acestea vor produce un mare număr de refugiaţi care vor încerca să ajungă pe teritoriul său. 

Primul ministru italian, Massimo d'Alema, se străduieşte să treacă prin Parlament o moţiune de compromis, prin care, pe de o parte, se arată sprijinul pentru bombardamentele NATO din Serbia, iar pe de alta se insistă asupra continuării, cât de curând posibil, a negocierilor de pace cu preşedintele iugoslav Miloşevici.

Premierul D'Alema se află sub presiunea stângii politice italiene, iar italienii sunt îngrijoraţi de o posibilă ripostă din partea rachetelor sârbe, aşa cum explica ministrul de externe Lamberto Dini: "Ne îndoim că vor avea capacitatea sau vor dori să folosească această capacitate împotriva ţării noastre, dar Italia face parte din Alianţa Nord-Atlantică şi împărţim responsabilitatea, deşi suntem ţara cea mai expusă". Ca răspuns, comandanţii militari ai NATO au dat asigurări ca Italia este complet protejată aerian şi au avertizat navele iugoslave să nu părăsească porturile. 

Un sondaj de opinie efectuat în Italia, la sfârşitul lunii martie, arată 45,6% dintre cei intervievaţi consideră în continuare că atacurile NATO împotriva Iugoslaviei sunt “o greşeală”, în timp ce 37,7% apreciază că aceste atacuri sunt justificate.

Totuşi, un procent de 44% dintre persoanele chestionate consideră că Italia ar trebui să rămână loială Alianţei, spre deosebire de 41,6% care doresc ca ţara lor să nu se implice în acţiunea militară.

Poziţia Vaticanului

Luni, 29 martie a.c., prin intermediul unui interviu în cotidianul italian “La Republica”, secretarul de stat al Vaticanului, cardinalul Angelo Sodano, a apreciat că “ONU trebuie să intervină rapid” pentru soluţionarea conflictului din Kosovo pe calea dialogului. Cardinalul a cerut încetarea rapidă a bombardamentelor NATO împotriva R.F.Iugoslavia, afirmând că “nu se poate vorbi de pace, nici de negocieri sub apăsarea bombelor şi a ameninţărilor”.

Purtătorul de cuvânt al Vaticanului, cardinalul Joaquin Navarro, a afirmat că recurgerea la forţă reprezintă “întotdeauna o înfrângere pentru umanitate”. El a adăugat că: “Nu se poate să nu ne gândim la eventualele victime şi la sentimentele de ură care vor apărea inevitabil“. “Nimic nu se pierde prin pace, dar totul se poate pierde prin război.” a reamintit Navarro cuvintele Papei Pius al II-lea, rostite pe 24 august 1939, la izbucnirea celui de-al doilea război mondial.

Papa Ioan Paul al II-lea a cerut un armistiţiu pe perioada sărbătorilor de paşte dar NATO a refuzat propunerea.

Poziţia Portugaliei şi Spaniei

Autorităţile portugheze şi spaniole au sprijinit oficial acţiunile NATO în Iugoslavia încă de la începutul conflictului. 

Dintre formaţiunile politice doar partidul Comunist Portughez s-a pronunţat în mod clar împotriva operaţiunii NATO, în timpul ce Partidul Socialist a sprijinit poziţia guvernului. Partidul Social Democrat Portughez a formulat unele critici la adresa premierului Antonio Guterres pentru că nu a venit în faţa deputaţilor să justifice bombardamentele NATO împotriva Iugoslaviei.

Un sondaj de opinie publicat pe 1 aprilie 1999, arată că portughezii sunt în proporţie de 48,4% ostili operaţiunii NATO împotriva Iugoslaviei.

Şi în Spania jumătate din totalul cetăţenilor sunt împotriva intervenţiei NATO în Iugoslavia. Tot pe 1 aprilie ministrul spaniol de externe Abel Matutes a afirmat că s-au schimbat circumstanţele acordurilor de la Rambouillet, unde comunitatea internaţională a plecat de la necesitatea de a nu se trasa noi frontiere în Europa. Prioritatea guvernului spaniol este aceea de a uşura situaţia umanitară a refugiaţilor din Kosovo.

 

Poziţia Greciei

Pe 26 martie a.c., Yannis Nikolaou, purtător de cuvânt al guvernului grec, a cerut oficial Alianţei Nord-Atlantice să pună capăt bombardamentelor asupra Iugoslaviei şi să revină la masa negocierilor. 

Primul ministru, Costas Simitis, a reafirmat pe 29 martie a.c., la Atena, că Grecia nu va participa la o intervenţie militară terestră a NATO împotriva Serbiei. Grecia îşi urmăreşte obligaţiile “dictate de interesul naţional”, a subliniat Costas, adăugând că, prin poziţia geografică, ţara sa are o situaţie specială comparativ cu ceilalţi membri NATO. “Procedând astfel, Grecia se apără şi împotriva Turciei pentru a-şi întări rolul în zonă” a adăugat el. 

Ministrul grec al apărării, Akis Tsohatzopoulos, a chemat NATO, pe 26 martie a.c., să oprească acţiunile din Iugoslavia. El a declarat la televiziune că: “este urgent acum, după acest prim val de atacuri, ca NATO să dea o nouă şansă părţilor din Kosovo”.

Grecia se găseşte într-o situaţie deosebit de dificilă. Pe de o parte, ca ţară membră NATO, are obligaţia de a participa la conflict de partea Alianţei, iar pe de altă parte are divergenţe cu Turcia şi, în general, cu susţinătorii mulsulmanilor, cum ar fi Albania. Nu în ultimul rând, grecii se tem de masele de refugiaţi albanezi care ar putea să îngroaşe numărul musulmanilor din ţară, fapt pentru care, încă din 24 martie, autorităţile greceşti au luat măsuri suplimentare de securitate de-a lungul graniţelor de nord cu Albania şi FYROM, fosta republică iugoslavă a Macedoniei. “Am întărit securitatea la graniţe cu forţe de poliţie şi cu forţe armate”, a declarat Dimitris Apostolakis, subsecretar de stat la Apărare.

În lumina acestor evoluţii, premierul elen, Costas Simitis, a declarat că “operaţiunile militare nu vor soluţiona nimic”. 

Vineri 2 aprilie a.c. Parlamentul grec a adoptat o rezoluţie prin care cere o încetare imediată a focului de către NATO în Iugoslavia, ca o condiţie pentru reluarea convorbirilor privind conflictul din Kosovo. Preşedintele Comitetului pentru politică externă şi apărare al parlamentului, Carolos Papulias, a subliniat necesitate găsirii unei soluţii politice “pe baza unor iniţiative ale Grupului de contact şi respectându-se frontierele existente”. 

O mare parte a mediilor greceşti, a criticat aspru decizia NATO de a ataca Serbia. Astfel, ziarul “Eleftherotypia” declară că “Pax Americana calcă în picioare dreptul internaţional”. Cotidianul Exhousia a considerat că “operaţiunea NATO conduce cu rigoare matematică la desprinderea provinciei sârbe Kosovo şi la probabila sa unire cu Albania, iar această evoluţie este în mod deosebit neliniştitoare pentru ţara noastră”

Ziarul ‘Ta Nea” titrează pe prima pagină: “Alarmă !” şi a scris “Clinton provoacă Grecia”, căci acţiunile NATO pot reprezenta un precedent care să resuscite cererile turcilor şi să declanşeze din nou criza etnică în Grecia. 

Poziţia Republicii Muntenegru

După ce preşedintele Muntenegrului, Milo Djukanovici, a declarat la începutul ostilităţilor că republica sa, deşi parte a federaţiei Iugoslave, nu va participa la conflict, sâmbătă, 28 martie a.c., liderii Muntenegrului au dat un comunicat prin care-i cereau lui Miloşevici să renunţe la politica sa de “confruntare cu întreaga lume”.

Preşedintele Milo Djukanovici, premierul Filip Vujanovici, preşedintele Parlamentului, Svetozar Marovici, ministrul de interne, Vukasin Maros şi ministrul de externe, Branko Perovici i-au cerut lui Slobodan Miloşevici, la Podgorica, capitala Muntenegrului, să reia negocierile de pace declarând: “Conflictul cu întreaga comunitate internaţională, care menţine R.F.Iugoslavia în izolare, nu este o politică de viitor”.

Dragisa Burzan, viceprim-ministru, într-un interviu acordat pe 26 martie a.c., postului CNN a reafirmat că guvernul Muntenegrului a refuzat să accepte starea de război, anunţată de Belgrad “Suntem doar observatori ai celor ce se petrec”. “Pentru a fi foarte sincer - şi acest sentiment este împărtăşit şi de populaţie – nu vedem rostul acestor bombardamente, întrucât cei care aici, în Muntenegru, ca şi în Serbia, sunt în opoziţie, se vor uni în jurul lui Miloşevici dacă bombardamentele vor continua fiecare pierdere, de acum înainte, nu va face decât să întărească poziţia lui Miloşevici (…) După cum v-am spus, nu intenţionăm să ne implicăm in nici un fel în acest conflict”.

Poziţia Ungariei

Pe 25 martie a.c., parlamentarii ungari şi-au dat acordul cu 255 voturi pentru, 12 contra şi 8 abţineri ca avioanele NATO să poată folosi spaţiul aerian şi aeroporturile ungare, împreună cu dotările aferente acestora.

Primul ministru, Viktor Orban, a declarat că, orice s-ar întâmpla, nici un militar ungur nu va lua parte la acţiunile de luptă şi nu va părăsi teritoriul ţării.

Deşi au fost de acord cu acţiunea NATO, formaţiunile politice de la Budapesta şi-au exprimat regretul că liderii politici iugoslavi au obligat Alianţa să declanşeze atacul. Premierul ungar a menţionat că NATO nu a solicitat şi nu va solicita din partea ţărilor vecine să participe la operaţiunile armate: “Nu există asemenea pretenţii faţă de Ungaria şi, de altfel, având în vedere situaţia specială în care se află Republica Ungară, nici nu am putea să facem faţă unor asemenea cerinţe’. “NATO nu numai că nu solicită participarea armată din partea ţărilor vecine, dar nici nu ar accepta-o”. 

Viktor Orban a solicitat în mai multe rânduri Belgradului să nu încorporeze unguri din Voivodina pentru acţiunile armatei sârbe din Kosovo. Concomitent, el a apelat la conducerea de stat a Serbiei să reacorde Voivodinei autonomia anulată în 1990.

Poziţia Cehiei şi Poloniei

Cehia şi Polonia sunt din 12 martie 1999, membre ale NATO dar nu participă direct la operaţiunile Alianţei Nord Atlantice. Ele şi-au exprimat însă sprijinul pentru acţiunile NATO asupra Iugoslaviei.

În Polonia într-un sondaj de opinie publicat vineri 2 aprilie 1999, peste jumătate din populaţia Poloniei se opune unei eventuale participări a soldaţilor polonezi la operaţiunile NATO în Kosovo. 

Pe 24 martie a.c., preşedintele Cehiei, Vaclav Havel a apreciat la Praga că Belgradul ar trebui să accepte imediat şi necondiţionat Acordul de pace pentru Kosovo. El a declarat că: “Lumea democratică nu este interesată să-i umilească pe sârbi, dar, în acelaşi timp, suveranitatea şi libertatea acestora nu trebuie să fie impuse cu preţul suprimării drepturilor omului şi prin împiedicarea dezvoltării celorlalte naţiuni din RF Iugoslavia, Serbia şi Muntenegru.”

Ministrul de externe ceh, Jan Kavan, a declarat pe 31 martie a.c. că guvernului ceh îi va trebui mai mult timp şi mai multe informaţii pentru a lua o decizie în legătură cu faza a treia, de folosire a forţelor terestre.

Reacţiile diferite, la atacurile NATO asupra Iugoslaviei, ale preşedintelui ceh Havel, pe de o parte, şi ale premierului Milos Zeman şi preşedintelui Camerei Deputaţilor, Vaclav Klaus, pe de altă parte, explică de ce preşedintele Havel a fost nevoit să anuleze, la sfârşitul lui martie, ceremonia care ar fi marcat intrarea Cehiei în NATO.

Totuşi, pe 2 aprilie a.c., la cererea aliaţilor, guvernul ceh a dat undă verde trecerii avioanelor militare NATO prin spaţiul aerian ceh, deşi mai înainte declarase că va permite doar trecerea celor civile, în special a celor de aprovizionare.

Miniştrii apărării, Vladimir Vetchy, şi de externe, Jan Kavan, au fost însărcinaţi să asigure derularea acestor zboruri.

În urma unui sondaj de opinie, presa cehă a relevat că numai 21% din populaţie aprobă bombardamentele NATO asupra Iugoslaviei şi, practic, singurul om politic care sprijină ferm intervenţia este Vaclav Havel.

Poziţia FYROM

Pe data de 29 martie a.c., fosta republică iugoslavă a Macedoniei, FYROM a afirmat că, doreşte să fie admisă urgent în NATO din cauza pericolului de la frontiera ei nordică. O oficialitate a declarat agenţiei Reuters: “Noi am oferit Alianţei Nord-Atlantice tot ce ne-a cerut şi acum avem nevoie de garanţii din partea ei”.

Prezenţa NATO pe teritoriul macedonean este percepută ca o garanţie împotriva propriei minorităţi albaneze rebele, care reprezintă aproximativ o treime din numărul total de două milioane locuitori ai republicii.

Autorităţile macedonene permit folosirea spaţiului aerian de către aviaţia NATO, dar nu acceptă declanşarea unor atacuri terestre de pe teritoriul naţional. Cetăţenii ţării nutresc, însă, resentimente puternice faţă de NATO de când Alianţa a atacat Iugoslavia, după cum se recunoaşte şi la nivel oficial, în urma puternicelor manifestaţii anti-NATO din ultimele zile.

Poziţia Austriei

Austria nu a permis survolarea spaţiului său aerian de către avioane militare, în virtutea statutului său de ţară neutră.

“Afirmarea în relaţiile internaţionale a principiului (scopul scuză mijloacele) creează un precedent periculos pentru acţiunile alianţelor militare”, a declarat pe 29 martie, la Viena, primul preşedinte al Consiliului Naţional al Austriei, Heinz Fischer. El a adăugat că, deşi mecanismele ONU pentru reglementarea crizelor sunt departe de perfecţiune, “deocamdată nu avem ceva mai bun”.

Într-un ultim sondaj, marea majoritate a cetăţenilor austrieci (72%) se opun integrării ţării lor în Alianţa Nord Atlantică. 

Poziţia Bulgariei

Parlamentul bulgar a adoptat joi, 26 martie 1999, după o zi de dezbateri aprinse, o declaraţie prin care îndeamnă guvernele RFI Serbia şi Muntenegru “să semneze acordul de pace, pentru a se preveni producerea de noi victime omeneşti şi de distrugeri suplimentare”. Apelul nu a fost votat de deputaţii opoziţiei, care au condamnat atacurile NATO. De asemenea, prin acelaşi document s-a subliniat opţiunea Bulgariei de a deveni membră NATO.

Declaraţia Parlamentului de la Sofia a intervenit doar la câteva ore după ce Ministerul bulgar de Externe primise o notă din partea autorităţilor sârbe, prin care se solicita sprijinul Bulgariei pe lângă ONU şi alte organisme internaţionale pentru a se opune raidurilor NATO împotriva RF Iugoslavia.

Poziţia Ucrainei

În comunicatul MAE al Ucrainei s-a afirmat că: "Ucraina a primit cu nelinişte şi îngrijorare vestea despre acţiunile întreprinse de forţele NATO asupra unor obiective aflate pe teritoriul Iugoslaviei. Respectând normele şi principiile înscrise în statutul ONU, Ucraina consideră că este inadmisibilă utilizarea forţei împotriva unui stat suveran fără sancţiuni primite din partea Consiliului de Securitate al ONU, singurul organ abilitat să adopte hotărâri îndreptate spre sprijinirea păcii şi securităţii internaţionale. În acelaşi timp, refuzul Belgradului de a semna înţelegerea convenită în prealabil de Grupul de contact a condus la întreruperea tratativelor. În felul acesta nu au fost îndeplinite în întregime prevederile rezoluţiei Consiliului de Securitate al ONU, motiv ce a generat folosirea forţei. Ucraina cheamă părţile beligerante şi întreaga comunitate internaţională să întreprindă de urgenţă măsuri suplimentare în vederea stopării escaladării în continuare a conflictului. Este necesar să se revină cât mai urgent posibil la reglementarea paşnică a conflictului prin asigurarea suveranităţii şi integrităţii teritoriale a RF Iugoslavia, acordându-se autonomie lărgită provinciei Kosovo. În acest fel, Ucraina îşi reiterează disponibilitatea de a participa la acţiuni de menţinere a păcii, asigurării stabilităţii şi respectării drepturilor omului, inclusiv a drepturilor minorităţilor naţionale".

Parlamentul Ucrainei a adoptat o Hotărâre referitoare la situaţia creată ca urmare a acţiunilor agresive ale NATO împotriva RF Iugoslavia. Comentând documentul, mass-media din diferite ţări a interpretat conţinutul acestuia drept renunţarea Ucrainei la statutul său de stat denuclearizat. În legătură cu aceasta, Serviciul de presă al Radei Supreme a fost împuternicit să declare că, în dorinţa asigurării şi menţinerii păcii în lume, Ucraina a fost primul şi singurul stat pe plan mondial care nu numai că a declarat că renunţă la armele nucleare, dar a şi transpus acest lucru în practică. Însă acest pas al Ucrainei în direcţia păcii nu a fost sprijinit de alte state nucleare, nefiindu-i asigurate garanţiile reale de securitate. 

Totodată, unele ţări nucleare şi alianţele acestora au început să acţioneze pe arena internaţională de pe poziţii de forţă. În condiţiile unei asemenea situaţii ameninţătoare, Parlamentul Ucrainei nu poate rămâne indiferent faţă de agresiunea împotriva oricărui stat. Punctul patru al Hotărârii privind situaţia creată ca urmare a acţiunilor agresive ale NATO împotriva RF Iugoslavia a fost formulat astfel: "Consiliul de Miniştri al Ucrainei va înainta Radei Supreme pentru dezbatere un Proiect de lege privind anularea hotărârilor şi denunţarea angajamentelor Ucrainei referitoare la statutul Ucrainei de stat nenuclear". Aceasta nu înseamnă renuţarea la statutul de stat nenuclear. Proiectul de lege în cauză urmează a fi dezbătut potrivit regulamentelor în vigoare. Dacă va fi sau nu adoptat respectivul Proiect de lege va depinde de evoluţia evenimentelor.

Ministrul ucrainean de externe, Boris Tarasiuk, a declarat că acţiunile NATO în Kosovo nu sunt de natură să contribuie la creşterea prestigiului Alianţei Nord-Atlantice în Europa şi în Ucraina. Boris Tarasiuk a precizat că Ucraina va continua să aibă contacte cu NATO şi a reiterat poziţia Kievului, potrivit căreia situaţia din Kosovo trebuie soluţionată pe cale paşnică. Şeful diplomaţiei ucrainene a relevat că în crearea noii arhitecturi de securitate în Europa rolul predominant îi revine NATO.

Cu prilejul unei vizite la unităţile Ministerului de Interne preşedintele Leonid Kucima a declarat că Ucraina nu va asista pasivă la procesul de reglementare a conflictului din Kosovo şi va depune eforturi în vederea accelerării acestuia, însă rolul Kievului în chestiunea respectivă nu trebuie exagerat. Şeful statului a exclus cu desăvârşire posibilitatea acordării unui ajutor militar Iugoslaviei din partea Ucrainei, însă ţara sa va putea ajuta victimele acestui conflict. "Bombardamentele nu vor duce la nimic constructiv. Trebuie căutate posibilităţi de a se reveni la masa tratativelor" - a subliniat Leonid Kucima. 

Ministrul ucrainean al apărării, general de armată Oleksandr Kuzmuk, a subliniat în alocuţiunea rostită în faţa şedinţei plenare a Radei Supreme, la care s-a discutat despre relaţiile dintre Ucraina şi NATO, că evenimentele din Iugoslavia nu numai că nu contribuie la menţinerea păcii şi stabilităţii în regiunea euro-atlantică, ci reprezintă o ameninţare potenţială a intereselor naţionale şi a securităţii Ucrainei. El a afirmat că examinând chestiunea în cauză nu se poate să nu se ţină seama de influenţa Alianţei Nord-Atlantice asupra alcătuirii climatului politic şi militar în jurul Ucrainei. Kuzmuk a exprimat profunda convingere că numai relaţiile multilaterale şi nu confruntările cu toate blocurile, inclusiv cu NATO, reprezintă singura cale de garantare a securităţii Ucrainei.

Reacţia ţărilor baltice faţă de evoluţiile din Kosovo

Liderii ţărilor baltice şi-au manifestat joi, pe 25 martie a.c., sprijinul unanim faţă de loviturile aeriene ale NATO împotriva Iugoslaviei. Agenţia Reuter reaminteşte că ţările baltice sunt dornice cu orice preţ să intre în NATO, deoarece consideră că aceasta este singura garanţie împotriva controlului Moscovei.

Astfel, purtătorul de cuvânt al ministerului letonian de externe, a afirmat că “Letonia are deplină înţelegere faţă de actiunea NATO împotriva obiectivelor militare din Iugoslavia. Nu putea exista altă opţiune”. 

O declaraţie similară a fost făcută şi de Ministerul de Externe al Lituaniei.

Ministrul adjunct al apărării din Estonia a declarat că ţara sa este “gata să trimită trupe în Kosovo, dacă NATO va cere acest lucru”. 


Poziţia Republicii Moldova

Într-un comunicat difuzat pe 25 martie a.c., Ministerul de Externe al Republicii Moldova reiterează poziţia în favoarea medierii de către ONU a conflictului din Kosovo. Purtătorul de cuvânt al Ministerului, Oleg Serebrean, a afirmat: “Evident, optăm pentru respectarea drepturilor minorităţii albaneze din acea parte a Iugoslaviei, dar, totdată, ca stat semnatar al OSCE ce prevăd inviolabilitatea frontierei şi respectarea integrităţii şi suveranităţii teritoriale a unui stat, optăm în continuare pentru menţinerea unităţii R.F.Iugoslavia şi integrităţii sale teritoriale… Este greu de imaginat soluţionarea definitivă a unui conflict printr-un alt conflict sau prin începerea unui alt conflict”.

Uniunea ofiţerilor din Transnistria a anunţat că se va alătura lui Slobodan Miloşevici, trimiţând combatanţi de partea acestuia şi declarând, într-un comunicat oficial, că Republica Moldova se orientează spre Occident şi nu spre Rusia. “Apelurile permanente ale reprezentanţilor autorităţilor Moldovei de a se soluţiona problema transnisrtreană după modelul iugoslav, tendinţa de internaţionalizare a proceselor de negocieri şi de pacificare, precum şi cea de a evacua trupele ruseşti, scot la iveală mai clar ca niciodată adevăratele scopuri ale conducerii Moldovei faţă de Transnistria”. Ofiţerii transnistreni au adresat un apel către conducerea Rusiei, Ucrainei, OSCE, mediatori ai procesului de negocieri moldo-transnistrene, cerându-le să-şi revizuiască politica faţă de Moldova. 

De asemenea, cazacii din Transnistria au făcut apel către toţi cazacii din Rusia şi CSI să se alăture celor aproximativ 200.000 cazaci din Krasnodar, care s-au înscris pe listele de voluntari pentru a lupta alături de Slobodan Miloşevici.

Preşedintele Comisiei pentru relaţii externe a parlamentului Republicii Moldova, Vasile Nedelciuc, a declarat că nu înţelege de ce Moscova consideră îndreptăţită implicarea sa în conflictul transnistrean din 1992 din Republica Moldova, dar refuză acest drept NATO în provincia Kosovo.

Deputatul comunist, Arcadi Pasicinic, a declarat presei că acţiunile NATO în Iugoslavia denotă hegemonismul SUA.

Poziţia Chinei

Ministrul chinez al Afacerilor Externe a cerut joi, 25 martie a.c., printr-un comunicat emis la Beijing, încetarea imediată a atacurilor NATO asupra RF Iugoslavia. Aflat într-o vizită oficială în Italia, preşedintele chinez Jiang Zemin, a apreciat, la rândul său, că “violenţa nu rezolvă problemele, ci le acutizează”. 

Autorităţile chineze consideră că atacurile NATO “sfidează” autoritatea Consiliului de Securitate al ONU şi violează nu numai carta ONU ci şi statutul Alianţei Nord Atlantice care interzice intervenţii militare în afara graniţelor statelor membre.

Deşi guvernul chinez nu a făcut încă nici un anunţ explicit privind acordarea de sprijin material RF Iugoslavia, Beijingul a precizat, totuşi, că împărtăşeşte în totalitate punctele de vedere ale Belgradului.

Occidentul “este responsabil de rolul pe care l-a avut în amplificarea mişcărilor separatiste şi teroriste ale albanezilor”. Reprezentantul Chinei la ONU, Qin Huasun a reamintit în cadrul unei reuniuni de urgenţă a Consiliului de Securitate că rolul acestei instituţii este acela de a menţine pacea mondială.

Analiştii militari chinezi au criticat, SUA şi NATO pentru loviturile aeriene îndreptate împotriva RF Iugoslavia şi au avertizat că, dacă nu vor fi oprite imediat, raidurile aeriene ar putea să ducă la acest sfârşit de secol, la un dezastru al întregii umanităţi.

Un cercetător de la Academia Chineză de Ştiinţe Militare (ACŞM) a estimat că SUA şi NATO au violat legislaţia internaţională şi Carta Naţiunilor Unite şi au încălcat prerogativele unui stat suveran, amestecându-se în treburile interne ale RF Iugoslavia. Acelaşi cercetător a afirmat că în urma loviturilor aeriene ale NATO situaţia din Balcani s-ar putea deteriora şi a calificat această evoluţie drept o acţiune “premeditată”. Escaladarea loviturilor aeriene ar putea duce la un dezastru atât pentru RF Iugoslavia cât şi pentru restul lumii dacă SUA şi NATO vor continua să nesocotească puternica opoziţie a comunităţii internaţionale, a apreciat acelaşi analist militar chinez.

Presa chineză cerea pe 26 martie a.c., comunităţii internaţionale să ia măsuri împotriva atacurilor aeriene NATO împotriva Iugoslaviei.

China Daily (cotidian de limbă engleză) scria: “Comunitatea internaţională are datoria morală să adopte măsuri împotriva barbarirei. Nimic nu poate justifica loviturile aeriene ale NATO împotriva RF Iugoslavia. (…) Erijându-se în lider de facto al NATO şi în lider autoproclamat al comunităţii internaţionale, SUA au încălcat normele în vigoare în viaţă internaţională”.

Xinhua (agenţie de presă) transmitea: “Este total inacceptabil ca NATO – o alianţă militară care a apărut în timpul războiului rece - să se lanseze într-un război contra Iugoslaviei, o ţară nealiniată”.

Poziţia României

Înainte de începerea bombardamentelor asupra Iugoslaviei, preşedintele României, Emil Constantinescu declarase că o intervenţie a NATO în Kosovo este “necesară şi legitimă” în cazul în care Belgradul continua să refuze să semneze Acordul de pace: ”Dacă negocierile de pace eşuează, România apreciază că o intervenţie a NATO, menită să pună capăt conflictului, este necesară şi legitimă”. 

În declaraţia din ziua de 24.martie 1999, dl. Emil Constantinescu, preşedintele României a afirmat: "Împreună cu Guvernul României şi cu întreaga opinie politică din ţară, urmăresc cu toată atenţia şi cu firească îngrijorare evoluţia evenimentelor legate de conflictul din Kosovo. Vreau să vă asigur că, încă de la începutul crizei, România a depus toate eforturile pentru a convinge părţile din conflict că numai prin dialog se poate ajunge la o soluţie care să asigure atât respectarea drepturilor omului, cât şi suveranitatea şi integritatea Republicii Federale Iugoslavia. În acest sens, reamintesc faptul că România a participat, alături de NATO, de Grupul de Contact, de Uniunea Europeană şi OSCE la eforturile comunităţii internaţionale pentru soluţionarea prin negocieri a tensiunilor. Personal, am adresat mesaje directe, în nume propriu şi în asociere cu alţi şefi de stat din sud-estul Europei, care îndemnau părţile în conflict la încetarea imediată a violenţelor şi la dialog politic pentru restabilirea păcii.

Apelez încă o dată la preşedintele Miloşevici ca, în interesul poporului sârb, să dea dovadă de înţelepciune şi să aleagă calea negocierii înainte de a fi prea târziu. Aşa cum am declarat, poziţia noastră este fermă: susţinem necondiţionat eforturile de soluţionare prin dialog politic a crizei şi eforturile NATO de încetare imediată a conflictului. Se fac auzite, în aceste zile dificile pentru stabilitatea regiunii, voci care insinuează implicarea militară a României în conflictul din Kosovo. Precizez cât se poate de clar că România nu va participa la acţiuni de luptă pe teritoriul Republicii Federale Iugoslavia. România nu a oferit trupe combatante. Doar în măsura în care părţile aflate în conflict vor ajunge la un acord, România poate participa, în conformitate cu aprobarea deja exprimată de Parlament, la operaţiuni în sprijinul păcii şi umanitare."

Premierul Radu Vasile a reiterat poziţia ţării noastre privind găsirea unor soluţii paşnice ale crizei, afirmând disponibilitatea României de a-şi asuma rolul de mediator, dacă i se va solicita acest lucru.

Participarea ministrului român de externe la reuniunea de la Bonn

Şeful diplomaţiei române, dl. Andrei Pleşu a participat joi, 1 aprilie a.c., la reuniunea miniştrilor de externe din ţările vecine cu RF Iugoslavia, la care au mai fost prezenţi miniştrii de externe din Troica Uniunii Europene, Înaltul Comisar ONU pentru refugiaţi şi reprezentanţi ai unor organizaţii europene.

Obiectivul principal al reuniunii a constat în discutarea unei serii de acţiuni urgente în legătură cu situaţia refugiaţilor din Kosovo şi din alte zone ale RF Iugoslavia.

Reprezentanţii ţărilor din regiune au prezentat situaţia dramatică a refugiaţilor, în special cea de la graniţele iugoslavo-macedoneană şi iugoslavo-albaneză.

Dl. Andrei Pleşu a prezentat contribuţiile Guvernului României în sprijinul celor care au suferit în urma conflictului din Kosovo. Din poziţia de preşedinte în exerciţiu al Cooperării Statelor Sud-Est Europene (SEEC), ministrul român de externe a prezentat acţiunile întreprinse în acest cadru, ca urmare a întâlnirii din 19 martie de la Bucureşti a miniştrilor de externe din ţările SEEC. Printre acestea se numără constituirea unui mecanism de consultare şi comunicare operativă între aceste ţări, pe probleme umanitare, precum şi fluidizarea traficului la frontiere al convoaielor umanitare. 

În acelaşi context. dl. Pleşu a subliniat importanţa luării unor măsuri urgente pentru oprirea catastrofei umanitare provocate de valul de refugiaţi. Domnia sa a adresat reprezentanţilor europeni apelul de a proiecta un program concret de stabilizare economică a regiunii, pe termen lung.

În cadrul reuniunii, preşedintele în exerciţiu al OSCE, ministrul norvegian de externe, a exprimat mulţumiri ţărilor din SEEC, prezidate de România, pentru eforturile şi solidaritatea demonstrate în legătură cu problemele umanitare generate de criza din Kosovo. 

Declaraţia Parlamentului României 

Parlamentul României

Profund îngrijorat de conflictul militar situat în vecinătatea graniţelor ţării, de pericolul extinderii acestuia în regiune, de evoluţia gravă a evenimentelor din R.F. Iugoslavia, precum şi de accentuarea fără precedent a stării de tensiune şi conflict în această ţară, 

Exprimându-şi preocuparea pentru cursul periculos al evenimentelor în plan umanitar, marcat de exodul populaţiei către ţările vecine şi de riscul unei catastrofe umanitare,

Convins fiind că singura soluţie de rezolvare a conflictului nu poate fi decât una politică,

Declară:

1. Se pronunţă pentru realizarea condiţiilor în vederea încetării operaţiunilor militare în spaţiul iugoslav şi reluarea negicierilor care să permită elaborarea unei soluţii politice de durată, prin care să se garanteze:

a. încetarea oricăror represiuni şi violeţe împotriva populaţiei civile, îndeosebi a celor îndreptate împotriva cetăţenilor minorităţii albaneze din Kosovo;

b. integritatea teritorială şi suveranitatea R.F. Iugoslaviei şi R. Serbia;

c. respectarea drepturilor cetăţenilor aparţinând minorităţilor din spaţiul iugoslav;

d. revenirea populaţiei dislocate în condiţii de maximă securitate.

1. Parlamentului României, îşi exprimă convingerea că până la urmă raţiunea va învinge în beneficiul tuturor părţilor aflate în conflict şi în interesul umanităţii.

2. În concordanţă cu interesul naţional reafirmă opţiunea fermă a ţării noastre pentru integrarea în NATO, văzând în aceasta singura soluţie pentru garantarea propriei sale securităţi, potrivit aspiraţiilor de pace şi dorinţei de bună vecinătate ale poporului român. 

Anexe

Scrisoarea preşedintelui Republicii Federale Iugoslavia, dl. Slobodan Miloşevici la mesajul co-preşedinţilor Adunării de la Rambouillet, Miniştrii Franţei şi Marii Britanii, dnii. Hubert Vedrine şi Robin Cook (scrisă înainte de începerea bombardamentelor)

 

Domnilor miniştri,

Aceasta este replica mea la mesajul pe care mi l-aţi trimis.

Discuţiile de la Paris, pe care le-aţi considerat amânate, nici măcar nu au avut loc. Delegatia Guvernului Republicii Serbia şi reprezentanţii mişcării albaneze separatiste şi teroriste nu s-au întâlnit niciodată să discute.

Cât priveşte “Acordul”, s-au semnat două documente la Paris.

Unul dintre documente a fost semnat de către reprezentanţii tuturor comunităţilor naţionale din Kosovo şi aceştia sunt adevăraţii reprezentanţi ai provinciei Kosovo. Celălalt document a fost semnat de reprezentanţii mişcării albaneze separatiste şi teroriste, care, bineînţeles, nu sunt reprezentanţii provinciei Kosovo.

Acel alt document, pe care dvs. îl numiţi Acordul de la Rambouillet, nu este, totuşi, Acordul de la Rambouillet. Asta deoarece nici la Rambouillet şi nici la Paris, oamenii care au venit să negocieze nu au negociat. Nu au existat discuţii între ei, astfel încât nu avea cum să existe vreun document comun de acceptat sau de respins.

De altminteri, textul pe care dvs. îl numiţi Acordul de la Rambouillet a fost publicat în presa din Kosovo (ziarul albanez “Koha Ditore”) înaintea începerii convorbirilor de la Rambouillet.

Belgradul este tolerant dar nu este prost. Datorită prostiei altcuiva a fost publicat documentul care ar fi trebuit să reprezinte rezultatul discuţiilor care urmau să aibe loc. Desigur, nu avem nimic împotriva pregătirii unui document proiect înainte de începerea convorbirilor. Suntem însă puternic împotriva faptului de a nu avea discuţii de loc şi să ni se ceară să semnăm ceva ce ar putea, eventual, să fie un acord proiect drept acord finit, fără să ne fi întâlnit vreodată cu cei cu care ar fi trebuit să cădem de acord.

Aşadar, replica mea la afirmaţia “acordul se află pe masă” este următoarea: Numai un proiect al acordului s-ar putea afla pe masă. O masă goală, însă, nu poate scoate la iveală un acord şi nici acordul nu se poate obţine când doar o parte a mesei este pregătită. Cei implicaţi în acord trebuie să se aşeze la masă.

Cu privire la ameninţările dvs. cu intervenţia militară a NATO, popoarelor dvs. ar trebui să le fie ruşine de ele însele, pentru că vă pregătiţi să utilizaţi forţa împotriva unei mici naţiuni europene numai pentru că îşi apără teritoriul de separatism, îşi apără cetăţenii de terorism şi demnitatea sa istorică împotriva şobolanilor care nu cunosc nimic despre istorie sau demnitate.

Spuneţi că amplele mişcări ale forţelor noastre de securitate reprezintă o chestiune foarte îngrijorătoare. Dacă gândiţi că reprezintă o chestiune îngrijorătoare pentru separatiştii care doresc să smulgă o parte din teritoriul Serbiei şi Iugoslaviei, ei, bineînţeleas, ar trebui să se îngrijoreze. Dacă, însă, vă gândiţi la nişte posibili agresori din afara Iugoslaviei, atunci şi aceştia ar trebui să-şi facă griji, de asemenea.

Este, oare, posibil ca o persoană normală să considere că cineva ameninţat nu-şi va arăta intenţia de a se apăra?

Dvs., domnilor, sunteţi miniştri ai Afacerilor Externe din două ţări europene şi, prin urmare, sunteţi diplomaţi distinşi. În această calitate aveţi dreptul de a media, de a negocia, de a fi avocaţii bunei-credinţe, de a lupta pentru pace în Europa, pentru relaţii mai bune între naţiuni. Nu aveţi, însă, dreptul de a ameninţa alte ţări şi cetăţeni străini şi nici să aranjaţi modul de viaţă al altor ţări.

Ne pronunţăm opţiunea fermă de a rezolva problemele din Kosovo şi Metohia prin mijloace paşnice, prin negocieri. Faptul că negocierile nu au avut loc la Rambouillet şi nici la Paris nu înseamnă că trebuie să renunţăm la negocieri. Cel puţin nu din punctul nostru de vedere, paşnic şi democratic.

Conferinţa de presă a ministrului român al afacerilor externe, Andrei Pleşu(transmisiune directă)Andrei Pleşu: Aşadar, mai întâi, poziţia României. Ca să fiu sistematic, aş spune că ea implică trei teme principale:

1. România a socotit în permanenţă şi a declarat în permanenţă şi socoteşte în continuare că soluţia optimă a tipului de problemă care a născut criza Kosovo este soluţia politică, soluţia negociată, soluţia diplomatică. Nu numai că am spus că pentru noi aceasta este soluţia optimă, dar am şi încercat, cu mijloacele care ne-au stat la îndemână, să determinăm o asemenea soluţie. Am avut trimişi speciali în zonă - anul trecut, pe ambasadorul Ioan Donca, anul acesta, secretarul de stat Mihai Răzvan Ungureanu; am avut întâlniri cu ministrul de externe federal, domnul Jovanovic - două anul trecut; am avut convorbiri telefonice, am avut schimburi de scrisori; am organizat la Bucureşti, după cum ştiţi, Conferinţa Cooperării Sud-Est-Europene, cu cinci ţări participante - între timp, Albania a trimis o scrisoare de adeziune la declaraţia noastră comună -, prin care, de asemenea, am dat mesajul solidarităţii regionale în jurul ideii de soluţie paşnică. Aşa stând lucrurile, nu putem decât să regretăm, laolaltă cu toată lumea, episodul militar, chiar dacă admitem că el a devenit, prin eficacitatea negocierilor, inevitabil. Am fi dorit o soluţie paşnică, diplomatică; regretăm în mod autentic că s-a ajuns atat de departe.

2. România nu poate decât să sprijine deciziile organismelor internaţionale, pentru ale căror valori s-a angajat şi din care fie face parte, fie, în altele, vrea să facă parte. Vrem să facem parte din Uniunea Europeană; vrem să facem parte din Alianţa Nord-Atlantică; facem parte din ONU; facem parte din Consiliul Europei. Toate aceste organisme internaţionale au avut o opinie unanimă în legătură cu desfăşurarea evenimentelor din Kosovo. Şi dacă adeziunea noastră pentru valorile acestor organizaţii este sinceră şi consecventă, nu putem să ne dezicem în acest moment. 

3. Aşa cum a spus-o preşedintele în declaraţiile lui, România nu va participa, că ţara vecină, la acţiuni militare, nu va livra trupe combatante. Ceea ce poate livra România - şi s-a angajat s-o facă - este, pe de-o parte, accesul la spaţiul aerian în cazuri de urgenţă, lucru aprobat de Parlamentul României în toamna trecută, şi intervenţie umanitară în situaţii postconflict, respectiv sprijin logistic, sprijin umanitar, spital - lucruri pe care noi le-am mai făcut şi în Bosnia, şi în Albania, şi în alte locuri. 

Acestea sunt datele esenţiale ale poziţiei României. Am ţinut să le spun – deşi nu mă îndoiesc că le ştiţi - pentru că multe din lucrurile pe care le aud şi le citesc în ultimele zile par să nu ia notă de aceste poziţii destul de limpezi, după părerea mea. Şi daţi-mi voie să fac inventarul "mal entendu"-urilor care persistă. Înainte de asta, totuşi, daţi-mi voie să vă spun că pentru această poziţie România a primit multe semnale, foarte limpezi, de apreciere din partea partenerilor europeni şi transatlantici. Am primit semnale de mulţumire şi de apreciere pentru poziţia noastră exprimate din partea Departamentului de Stat; ieri am primit o scrisoare din partea doamnei Madeleine Albright, care se arata foarte satisfacută de poziţia clară a României, de conferinţa celor cinci miniştri din sud-estul Europei pe care am găzduit-o la Bucureşti, de declaraţiile preşedintelui Emil Constantinescu, şi care constată că, cu asemenea atitudine, România este un partener extrem de solid. 

Am primit mesaje de satisfacţie din partea Foreign Office, din partea Ministerului de Externe francez, iar declaraţia noastră de la Bucureşti, a celor cinci miniştri reuniţi, a fost salutată în toate capitalele europene şi a primit ecouri şi din partea Albaniei - care s-a grăbit să adere la această declaraţie, deşi ministrul ei n-a putut fi prezent la conferinţă -, dar şi din partea Grupului de la Vişegrad, care s-a exprimat prin vocea Cehiei, din partea Belgiei, din partea multor ţări europene. 

Am reuşit deci să convingem partenerii noştri din străinătate asupra a ceea ce dorim şi ceea ce credem că e poziţia corectă în acest conflict. N-am reuşit să ne convingem partenerii din ţară întotdeauna. A apărut, de pildă, falsa idee că România, MAE, oficialităţile române au o atitudine belicoasă, vor război, adoră bombardamentele. Au apărut sfaturi precaute ale unor experţi să nu cumva să ne implicam militar - ca şi cum s-a pus vreodată problema să ne implicăm militar! -, să nu cumva să ne amestecăm, să nu cumva să ne părăsim o înţeleaptă neutralitate. 

Repet: România este foarte afectată de faptul că s-a ajuns la situaţia tragică din acest moment. Suntem de acord cu ceea ce Sfântul Părinte a declarat zilele trecute: orice soluţie militară este o înfrângere a umanităţii. Şi trebuie să fie limpede că în momentul în care declarăm că înţelegem inevitabilitatea unei asemenea soluţii în condiţiile în care negocierile au eşuat, cum au recunoscut toţi, noi n-avem nici pe departe euforia acestui tragic episod. Nici NATO nu cred că intervine cu veselie; nici autorităţile NATO n-au făcut declaraţii belicoase, în fond. Au ţinut să specifice că nu e vorba de un război împotriva Iugoslaviei, că nu este vorba de a confunda autorităţile cu poporul sârb şi că, în general, e regretabil într-adevăr că s-a ajuns aici. Îmi pare rău că trebuie să o spun, dar am senzaţia că singurul care contemplă cu oarecare patos euforic această nenorocire este preşedintele Miloşevici însuşi, care pare să nu dea îndărăt de la nici un dezastru. Nu noi sau aliaţii avem intenţia să ne implicăm în acest conflict. Mai curând oficialitatea iugoslavă ar dori să regionalizeze conflictul şi să vadă implicate cât mai multe ţări din zonă, în aşa fel încât cazul să devină unul internaţional.O a doua temă pe care vreau s-o comentez ca fiind substanţa unei false idei despre ceea ce se întâmplă e tema mereu frecventată în aceste zile a interesului naţional. Am auzit comentarii de diverse tipuri. Există, de pildă, comentarii care sună aşa: "Admitem că interesul naţional al României este integrarea europeană şi euro-atlantică, dar..." - şi aici urmează o serie de variante de a lua îndărăt ceea ce s-a afirmat în prima propoziţie. Una din variante este: "...totuşi, relaţiile cu vecinii sunt mai presus de orice; România e situată unde e situată, are vecinii pe care i i-a dat Dumnezeu, trebuie să cântărim foarte atent." Cu alte cuvinte, interesul naţional e integrarea europeană şi euro-atlantică, dar există ceva mai tare decât interesul naţional, şi anume salvarea relaţiei cu un vecin. 

La alţii a apărut o idee aproape înduioşătoare în romantismul şi în candoarea ei, şi anume: "Da, suntem doritori să ne integrăm în Europa şi în Alianţa Nord- Atlantică, acesta este interesul nostru naţional, dar Alianţa Nord- Atlantică caută cu lumânarea parteneri demni care să o contrazică. De-abia dacă ne-am declara opoziţia faţă de ceea ce ea socoteşte ca fiind util am deveni interesanţi pentru Alianţa Nord-Atlantică." Eu, de când sunt în situaţia în care sunt, am avut nenumărate contacte cu reprezentanţi ai Alianţei Nord-Atlantice din Europa şi din SUA; n-am avut niciodată sentimentul că ceea ce ei caută e un partener care să-i contrazică; niciodată! Şi nu pot decât să iau notă cu stupoare de această idee romanţioasă cu privire la mentalitatea unei alianţe care, în fond, e foarte geometrică. Aş vrea să fac şi câteva comentarii legate de interesul nostru naţional faţă de NATO. Este limpede că noi aici a trebuit să făcem şi am făcut o opţiune. Această opţiune a avut sprijin popular şi îl are încă; a avut sprijin parlamentar şi îl are încă; a avut sprijinul tuturor forţelor politice din România. Trebuie să ne asigurăm siguranţa naţională, să ne consolidăm siguranţa naţională integrându-ne în structurile euro-atlantice. 

Aceasta este opţiunea. Orice opţiune însă implică o dilemă, implică un sacrificiu; orice opţiune este o dramă, în fond, şi noi suntem conştienţi de asta. Sigur că, atunci când faci o opţiune, sunt lucruri pe care automat le abandonezi, ca să poţi merge până la capăt în opţiunea pe care ai făcut-o. Trebuie, practic, să pui în balanţă, pe de-o parte, avantajele apartenenţei la Alianţa Nord-Atlantică, pe de cealaltă parte, avantajele de a sta în afara Alianţei şi în bune relaţii cu unii vecini. 

Dacă avantajele din al doilea taler al balanţei sunt mai mari, foarte bine: să optăm pentru ele; dacă ni se pare că celelalte avantaje sunt mai mari, trebuie să optăm /pentru acelea/ - şi vă atrag atenţia că nu există opţiune nuanţată. S-a vorbit în presa română, în talk-show-uri: "Dom'le, să optăm, dar să avem o opţiune nuanţată". Eu personal nu înţeleg ce înseamnă o opţiune nuanţată, fiindcă opţiune înseamnă să o iei într-o parte, refuzând cealaltă parte. Nu poţi să spui: "Optez pentru Vasilica, dar aş vrea să preiau şi ceva de la Marioara şi, în orice caz, dacă o iau pe una să mă gândesc şi la ailaltă şi să fac o combinaţie în care toată lumea să fie mulţumită". Nu putem mulţumi pe toată lumea cu opţiunea noastră. O opţiune este un act de sacrificiu, şi suntem conştienţi de asta şi îl facem în mod lucid. 

Repet: nu putem mulţumi şi Departamentul de Stat, şi poporul sârb, şi pe domnul Dumitru Tinu; trebuie să optăm. Mi-am asumat răspunderea să optez, deocamdată, pentru Departamentul de Stat, pentru Alianţa Nord-Atlantică, pentru Uniunea Europeană. Îmi asum, repet, răspunderea acestei opţiuni. Cred că este o opţiune legitimă şi e a poporului român. De altfel, vă sfătuiesc să faceţi acest experiment: faceţi o listă cu ţările în care ne integrăm prin opţiunea noastră, /şi o altă listă cu ţările/ cu care nu suntem pe aceeaşi poziţie datorită acestei opţiuni, şi alegeţi dvs. cu mâna pe inimă, buna companie. 

Încă un cuvânt despre problema bunei vecinătăţi. Buna vecinătate este una din temele care se invocă foarte intens în ultima perioadă. Conceptul vecinătăţii şi al bunei vecinătăţi e, fără îndoială, un concept esenţial în viaţa internaţională şi în viaţa unei naţiuni. Este vădit că avem nevoie de bune relaţii cu vecinii. Dar conceptul vecinătăţii nu poate fi idolatrizat. Trebuie să ne punem întrebarea, în anumite imprejurări, până unde merge buna vecinătate, care este structura etică a bunei vecinătăţi. Suntem legaţi de un jurământ orb? Indiferent ce se întâmplă trebuie să ţinem cu dinţii de o bună vecinătate care nu funcţionează? Vă atrag, de altfel, atenţia asupra unui detaliu care pare să fie scăpat din vedere de majoritatea celor care vorbesc de vecinătate. Iugoslavia are mulţi vecini; e o ţară cu foarte mulţi vecini. Şi vă rog să constataţi că nici unul - dar nici unul! - din aceşti vecini nu sprijină acţiunile întreprinse de preşedintele Miloşevici şi nu contestă acţiunile întreprinse de organizaţiile internaţionale - nici Macedonia, nici Croaţia, nici Slovenia, nici Ungaria, nici Bulgaria, nici Albania. Ba, mai mult: sunt părţi ale Iugoslaviei, cum e, de pildă, Muntenegru, care sunt în dezacord cu politica domnului Miloşevici. 

Va să zică, pe ce ne bazăm când vrem că România să joace un rol singuratic, de vecin ideal, în momentul în care nici un vecin al Iugoslaviei nu consimte la ceea ce se întâmplă acolo? Aş vrea, în sfârşit, să adaug un gând cu privire la criza însăşi din Kosovo, pentru că trebuie să ştim şi cum s-a născut ea. Noi formulăm uneori judecăţi - am auzit-o adesea zilele acestea - pornind de la o imagine foarte simplificată a lucrurilor. Rezultă că în Iugoslavia au apărut mici probleme interne şi că, în loc să lăsăm autorităţile să le rezolve cum cred de cuviinţă, am sărit cu toţii asupra lor şi am martirizat un regim politic şi o ţară. Lucrurile sunt mult mai complicate: această criză a început practic în 1989, când domnul Miloşevici a retras autonomia provinciei Kosovo. În acel moment, s-a deschis un potenţial de conflict care s-a actualizat /acutizat?/ tot mai mult şi care a făcut ca, în cele din urmă, să apară ciocniri între forţele de politie sârbe şi trupele paramilitare ale unei armate de eliberare kosovare. Dacă lucrurile s-ar fi oprit aici, încă nu s-ar fi ajuns, poate, la criza de azi. Dar în acest conflict, a apărut o confuzie între Armata de Eliberare şi populaţia civilă din Kosovo. Am văzut civili - femei, copii – martirizaţi, atacaţi, brutalizaţi de poliţia statală, am văzut valuri de refugiaţi care pun în discuţie echilibrul regional şi care devin problema altor ţări, şi toate astea în ciuda unor avertismente repetate şi drastice ale comunităţii internaţionale, care n-a făcut explozie dintr-o dată, care a propus soluţii, care a stat de vorbă, care a negociat, care s-a întâlnit în nenumărate rânduri şi în nenumărate variante cu domnul Miloşevici. Domnul Miloşevici a avut de ales între mai multe tipuri de soluţii; a avut în faţă un acord de pace, în care putea cădea de acord ca, acordând un anumit statut de autonomie provinciei şi acceptând forţe de menţinere a păcii, lucrurile vor intra in ordine. Pe ce criteriu, cu ce argument se poate prefera o intervenţie militară de tipul celei pe care o trăim azi, unei prezenţe de forţe de menţinere a păcii?! Se vorbeşte de legitimitate în acest caz. Problema este reală, şi există o dispută tehnică în legătură cu asta şi înăuntrul Alianţei Nord-Atlantice. 

Părerea noastră este că, deşi nu se poate vorbi întotdeauna de o legitimitate în literă, e vorba aici de o legitimitate în spirit, care este susţinută de decizii ale Consiliului de Securitate - Decizia 1199, de pildă, în care se spune în mod expres că acolo unde e vorba de încălcări ale drepturilor omului şi de periclitarea stabilităţii unei zone, este posibilă intervenţia în forţă. Asta e scris într-o rezoluţie ONU privitoare strict la criza din Kosovo. Nu poţi, pe de altă parte, să ceri respectarea dreptului internaţional şi a literei legii când tu însuţi faci mari abateri, în văzul lumii, de la principiile dreptului internaţional; nu poţi invoca ceea ce nu respecţi. Şi am să vă dau un exemplu care ar trebui cred să vă intereseze în mod direct. Aţi văzut ceea ce s-a întâmplat după începerea acţiunii militare cu jurnaliştii acreditaţi la Priştina pentru a raporta asupra desfăşurării lucrurilor. Au fost luaţi prin surprindere în hotel, li s-au distrus echipamentele, au fost expulzaţi, ameninţaţi etc. După părerea mea, acest detaliu, acest simplu episod - să zicem, marginal faţă de substanţa propriu-zisă a conflictului - arată cu ce tip de mentalitate şi cu ce tip de regim politic avem de-a face acolo şi ce greutate au acolo drepturile omului, democraţia, libertatea cuvântului, dreptul la informare, transparenţă etc. Ce tip de mentalitate este aceea care face să fie expulzaţi jurnaliştii dintr-o zonă unde informaţia este esenţială pentru întreaga lume? Avem ceva de ascuns? Sau orice formă de funcţionare democratică a instituţiilor este principial suspendată? Numai acest episod, repet, este suficient ca să dea un semnal foarte caracteristic despre tipul de lume cu care se confruntă acolo Europa. De altfel, am văzut o emisiune la televiziune în care şeful comunităţii sârbilor din România, un domn foarte simpatic de altfel, spunea, i-a scăpat această declaraţie: "Asta este nenorocirea. Chestia asta cu drepturile omului, de aici a plecat tot necazul". Un fel de a admite că exigenţele pe care drepturile omului le impun oricărei societăţi care vrea să fie europeană sunt exact cele care stau în calea afirmării regimului politic de la Belgrad. 

Aş încheia spunând că nici o clipă declaraţiile noastre în legătură cu criza din Kosovo nu conţin nici un element de adversitate faţă de poporul sârb. Dimpotrivă, suntem alături de poporul sârb în încercarea teribilă prin care trece şi regretăm din inimă că trebuie să facă faţă acestei încercări. Facem deosebirea, cum avem sentimentul că o face NATO însăşi, între poporul sârb şi autorităţile sârbe şi mai ales noi, în România, ar trebui să ştim ce înseamnă diferenţa aceasta. Şi pentru că ştim ce înseamnă diferenţa aceasta, nu putem greşi şi de aceea ne solidarizăm cu soluţia şi cu acţiunea organismelor internaţionale, fiindcă ştim că ele sunt legitimate de tocmai această diferenţă între poporul sârb şi autorităţile sârbe. MAE este în permanent contact cu organismele internaţionale active şi cu miniştrii de externe din regiune. Am convenit încă de la conferinţa de la Bucureşti să organizăm un grup de lucru operativ pentru monitorizarea mai ales a problemelor umanitare care apar inevitabil în asemenea situaţii. Acest grup s-a constituit, au avut loc întâlniri între ambasadorii ţărilor din regiune la MAE, s-a iniţiat o hotărâre de guvern care să ducă la sprijin atunci când apar chestiuni legate de refugiaţi şi de ajutoare umanitare, suntem într-un contact permanent şi vă vom ţine la curent cu fiecare etapă a acţiunilor concrete pe care le întreprindem în această privinţă. Mâine începe la Bucureşti o conferinţă internaţională despre societatea civilă şi autorităţile statului în păstrarea stabilităţii regionale. Multă lume a spus: uite cu ce se ocupă MAE în plină criză. Este inutil să va amintesc că, ca sa faci un asemenea simpozion, trebuie să lucrezi câteva luni. Noi nu ştiam acum câteva luni, când am început să pregătim acest simpozion, ce bine se va potrivi el cu împrejurările, fiindcă într-adevăr una din problemele regiunii este o societate civilă care nu se alcătuieşte sau nu ajunge să se exprime într-un raport propriu între societatea civilă şi autorităţile statului, lipsa solidarităţii regionale la nivelul societăţii civile. Despre acest subiect vom vorbi şi cred că nu era moment mai potrivit să vorbim despre el, pentru că reforma care va duce la o soluţie reală la sud de Dunăre va implica o reformă a societăţii civile, va implica de asemenea o mare reformă economicaa Va trebui ca lumea occidentală sa gândească un mare proiect economic pentru aceasta zonă, care suferă, între altele, şi pentru care mereu o latentă de sărăcie care amestecă criteriile şi care tulbură apele. Înţeleg că un înalt funcţionar european, care este fostul ministru italian Prodi, are de gând să propună o conferinţă de pace balcanică care să discute subiectul în toată amploarea lui. Vom fi bucuroşi să participăm la o asemenea conferinţă.Mă opresc aici, îmi cer scuze dacă am fost prea lung şi sunt dispus să vă răspund la întrebări.

